title: Id-Deċiżjoni tal-Kunsill tal-5 ta' Ottubru 1998 dwar il-konklużjoni ta' Protokoll għall-adattament ta' l-aspetti ta' kummerċ tal-Ftehim Ewropew bejn il-Komunitajiet Ewropej u l-Istati Membri tagħhom, minn naħa l-waħda, u r-Rumanija, minn naħa l-oħra, li jieħu in konsiderazzjoni l-adeżjoni tar-Repubblika ta' l-Awstrija, ir-Repubblika tal-Finlandja u r-Renju ta' l-Iżvezja fl-Unjoni Ewropea u r-riżultati tan-negozjati agrikoli tal-Laqgħat ta' l-Uruguay li jinkludi t-titjib fir-reġim preferenzjali eżistenti

text:
Avviż Legali Importanti

|

31998D0626

Official Journal L 301 , 11/11/1998 P. 0001 - 0002

		Id-Deċiżjoni tal-Kunsilltal-5 ta' Ottubru 1998dwar il-konklużjoni ta' Protokoll għall-adattament ta' l-aspetti ta' kummerċ tal-Ftehim Ewropew bejn il-Komunitajiet Ewropej u l-Istati Membri tagħhom, minn naħa l-waħda, u r-Rumanija, minn naħa l-oħra, li jieħu in konsiderazzjoni l-adeżjoni tar-Repubblika ta' l-Awstrija, ir-Repubblika tal-Finlandja u r-Renju ta' l-Iżvezja fl-Unjoni Ewropea u r-riżultati tan-negozjati agrikoli tal-Laqgħat ta' l-Uruguay, li jinkludi t-titjib fir-reġim preferenzjali eżistenti(98/626/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 113, flimkien ma' l-ewwel sentenza ta' l-Artikolu 228(2) tiegħu,Wara li kkunsidra l-proposta mill-Kummissjoni,Billi l-Protokoll għall-addattament ta' l-aspetti ta' kummerċ tal-Ftehim Ewropew konkluż bejn il-Komunitajiet Ewropej u l-Istati Membri taghhom, min-naħa l-waħda, u r-Rumanija, min-naħa l-oħra, minn hawn "il quddiem imsejjaħ" il-Protokoll', għandu jkun approvat bi ħsieb li jieħu in konsiderazzjoni l-adeżjoni tar-Repubblika ta' l-Awstrija, ir-Repubblika tal-Finlandja u r-Renju ta' l-Iżvezja fl-Unjoni Ewropea u r-riżultati tan-negozjati agrikoli tal-Laqgħat ta' l-Uruguay, li jinkludi t-titjib fir-reġim preferenzjali eżistenti;Billi l-Kummissjoni għandha tkun awtorizzata li tieħu miżuri biex timplimenta l-Protokoll, l-aktar fejn jidħlu prodotti agrikoli bażiċi u proċessati;Billi r-Regolamenti (KE) Nru 1595/97 [1] u (KE) Nru 656/98 [2] ġabu 'l quddiem l-implimentazzjoni ta' ċerti dispożizzjonijiet tal-Protokoll li għandhom x'jaqsmu mal-prodotti agrikoli bażiċi u proċessati rispettivament; billi, għaldaqstant, miżuri xierqa għandhom jittieħdu biex jassiguraw transizzjoni bla problemi bejn l-arranġamenti preferenzjali applikati taħt dawk ir-Regolamenti u dawk imsemmija fil-Protokoll;Billi l-Protokoll Addizzjonali mal-Ftehim Ewropa dwar kummerċ fi prodotti tat-tessuti bejn il-Komunitajiet Ewropej u r-Rumanija kien emendat b'Deċiżjoni 96/224/KE [3],IDDEĊIEDA KIF ĠEJ:Artikolu 1Il-Protokoll għall-addattament ta' l-aspetti ta' kummerċ tal-Ftehim Ewropew bejn il-Komunitajiet Ewropej u l-Istati Membri tagħhom, minn naħa l-waħda, u r-Rumanija, minn naħa l-oħra, biex tittieħed in konsiderazzjoni l-adeżjoni tar-Repubblika ta' l-Awstrija, ir-Repubblika tal-Finlandja u r-Renju ta' l-Iżvezja fl-Unjoni Ewropea u r-riżultati tan-negozjati agrikoli tal-Laqgħat ta' l-Uruguay Round, li jinkludi titjib fir-reġim preferenzali eżistenti, minn hawn "il quddiem imsejjaħ" il-Protokoll', huwa hawn hekk approvat f'isem il-Komunità.It-test tal-Protokoll huwa anness ma' din id-Deċiżjoni.Artikolu 21. Regoli dettaljati għall-applikazzjoni ta' din id-Deċiżjoni għandhom jiġu adottati mill-Kummissjoni skond il-proċedura msemmija fl-Artikolu 23 ta' Regolament (KEE) Nru 1766/92 [4] jew, kif inhu xieraq, id-dispożizzjonijiet relevanti ta' Regolamenti oħra dwar l-organizzazzjoni komuni tas-suq, Regolament (KE) Nru 3448/93 [5] jew Regolament (KE) Nru 3066/95 [6].2. Malli din id-Deċiżjoni tidħol fis-seħħ, kwalunkwe regoli adottati mill-Kummissjoni skond l-Artikolu 8 ta' Regolament (KE) Nru 3066/95 u ta' Regolament (KE) Nru 656/98, li jimplimentaw il-konċessjonijiet koperti mill-Protokoll, għandhom jitqiesu regolati minn paragrafu 1.Artikolu 3Il-President tal-Kunsill għandu, f'isem il-Komunità, jagħti l-avviż imsemmi fl-Artikolu 6 tal-Protokoll.Magħmula fil-Lussemburgu, 5 ta' Ottubru 1998.Għall-KunsillIl-PresidentW. Schüssel[1] ĠU L 216, tat-8.8.1997, p. 1.[2] ĠU L 90, tal-25.3.1998, p. 1.[3] ĠU L 81, tat-30.3.1996, p. 264.[4] ĠU L 181, ta' l-1.7.1992, p. 21. Regolament kif emendat mir-Regolament (KE) Nru 923/96 (ĠU L 126, ta' l-24.5.1996, p. 37).[5] ĠU L 318, ta' l-20.12.1993, p. 18.[6] ĠU L 328, tat-30.12.1995, p. 31. Regolament kif emendat mir-Regolament (KE) Nru 1595/97.--------------------------------------------------


title: Deċiżjoni tal-Kunsill (UE) 2016/1363 tal-24 ta' Ġunju 2016 dwar l-iffirmar, f'isem l-Unjoni, u l-applikazzjoni proviżorja tal-Ftehim bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir

text:
               11.8.2016

               MT

               Il-Ġurnal Uffiċjali tal-Unjoni Ewropea

               L 216/1

         DEĊIŻJONI TAL-KUNSILL (UE) 2016/1363
   tal-24 ta' Ġunju 2016
   dwar l-iffirmar, f'isem l-Unjoni, u l-applikazzjoni proviżorja tal-Ftehim bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Ir-Regolament (UE) Nru 509/2014 tal-Parlament Ewropew u tal-Kunsill (1) ittrasferixxa r-referenza għar-Repubblika tal-Gżejjer Marshall mill-Anness I għall-Anness II tar-Regolament tal-Kunsill (KE) Nru 539/2001 (2).

               (2)

               Dik ir-referenza għar-Repubblika tal-Gżejjer Marshall hija akkumpanjata minn nota f'qiegħ il-paġna li tindika li l-eżenzjoni mill-ħtieġa ta' viża għandha tapplika mid-data tad-dħul fis-seħħ ta' ftehim dwar l-eżenzjoni mill-viża li għandu jiġi konkluż mal-Unjoni Ewropea.

               (3)

               Fid-9 ta' Ottubru 2014, il-Kunsill adotta deċiżjoni li tawtorizza lill-Kummissjoni tiftaħ negozjati mar-Repubblika tal-Gżejjer Marshall għall-konklużjoni ta' ftehim bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir (il-“Ftehim”).

               (4)

               In-negozjati dwar il-Ftehim infetħu fis-17 ta' Diċembru 2014 u ġew iffinalizzati b'suċċess permezz tal-inizjalar tagħhom, permezz ta' skambju ta' ittri, fil-11 ta' Diċembru 2015 mir-Repubblika tal-Gżejjer Marshall u fit-13 ta' Jannar 2016 mill-Unjoni.

               (5)

               Il-Ftehim għandu jiġi ffirmat, u d-dikjarazzjonijiet mehmuża mal-Ftehim għandhom jiġu approvati, f'isem l-Unjoni. Il-Ftehim għandu jiġi applikat fuq bażi proviżorja mill-jum wara d-data tal-iffirmar tiegħu, sakemm jitlestew il-proċeduri meħtieġa għall-konklużjoni tiegħu.

               (6)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li r-Renju Unit ma jieħux sehem fihom, f'konformità mad-Deċiżjoni tal-Kunsill 2000/365/KE (3); għalhekk ir-Renju Unit mhux qed jieħu sehem fl-adozzjoni ta' din id-Deċiżjoni u mhux marbut biha jew soġġett għall-applikazzjoni tagħha.

               (7)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li l-Irlanda ma tieħux sehem fihom, f'konformità mad-Deċiżjoni tal-Kunsill 2002/192/KE (4); għalhekk l-Irlanda mhix qed tieħu sehem fl-adozzjoni ta' din id-Deċiżjoni u mhix marbuta biha jew soġġetta għall-applikazzjoni tagħha,

         ADOTTA DIN ID-DEĊIŻJONI:
   Artikolu 1
   L-iffirmar, f'isem l-Unjoni tal-Ftehim bejn l-Unjoni Ewropea u r-Repubblika tal-Gżejjer Marshall dwar l-eżenzjoni mill-viża għal soġġorn qasir huwa b'dan awtorizzat, soġġett għall-konklużjoni tal-imsemmi Ftehim.
   It-test tal-Ftehim jinsab mehmuż ma' din id-Deċiżjoni.
   Artikolu 2
   Id-dikjarazzjonijiet mehmuża ma' din id-Deċiżjoni għandhom jiġu approvati f'isem l-Unjoni.
   Artikolu 3
   Il-President tal-Kunsill huwa b'dan awtorizzat jinnomina lill-persuna jew persuni bis-setgħa li jiffirmaw il-Ftehim f'isem l-Unjoni.
   Artikolu 4
   Il-Ftehim għandu jiġi applikat fuq bażi proviżorja mill-jum wara d-data tal-iffirmar tiegħu (5), sakemm jitlestew il-proċeduri meħtieġa għall-konklużjoni tiegħu.
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, l-24 ta' Ġunju 2016.

            Għall-Kunsill

            Il-President

         A.G. KOENDERS

      (1)  Ir-Regolament (UE) Nru 509/2014 tal-Parlament Ewropew u tal-Kunsill tal-15 ta' Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa (ĠU L 149, 20.5.2014, p. 67).

      (2)  Ir-Regolament tal-Kunsill (KE) Nru 539/2001 tal-15 ta' Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa (ĠU L 81, 21.3.2001, p. 1).

      (3)  Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

      (4)  Id-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

      (5)  Id-data tal-iffirmar tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Id-Deċiżjoni tal-kunsill tas-17 ta' Mejju ta' l-1993 dwar l-adeżjoni tal-Komunità għall-Protokoll tal-Konvenzjoni ta' Ġinevra ta' l-1979 dwar tniġġis ta' l-arja tat-transkonfini fuq medda twila li tikkonċerna l-kontroll ta' emissjonijiet ta' ossidi tan-nitroġenu jew il-flussi tat-transkonfini tagħhom

text:
Avviż Legali Importanti

|

31993D0361

Official Journal L 149 , 21/06/1993 P. 0014 - 0015 Finnish special edition: Chapter 11 Volume 22 P. 0050  Swedish special edition: Chapter 11 Volume 22 P. 0050

		Id-Deċiżjoni tal-kunsilltas-17 ta' Mejju ta' l-1993dwar l-adeżjoni tal-Komunità għall-Protokoll tal-Konvenzjoni ta' Ġinevra ta' l-1979 dwar tniġġis ta' l-arja tat-transkonfini fuq medda twila li tikkonċerna l-kontroll ta' emissjonijiet ta' ossidi tan-nitroġenu jew il-flussi tat-transkonfini tagħhom(93/361/KEE)IL-KUNSILL TAL-KOMUNITAJIET EWROPEJ,Wara li kkunsidraw it-Trattat li jistabbilixxi l-Komunità Ekonomika Ewropea, u b'mod partikolari l-Artikolu 130s tiegħu,Wara li kkunsidrat il-proposta mill-Kummissjoni [1],Wara li kkunsidrat l-opinjoni tal-Parlament Ewropew [2],Wara li kkunsidrat l-opinjoni tal-Kumitat Ekonomiku u Soċjali [3],Billi l-Artikolu 130(5) tat-Trattat jipprovdi għal koperazzjoni attiva mill-Komunità u l-Istati Membri f'miżuri internazzjonali sabiex jipproteġġu l-ambjent; billi, minħabba n-natura tat-tniġġis ta' l-arja tat-transkonfini, huwa fl-interess tal-Komunità li jipparteċipa f'miżuri internazzjonali maħsuba li jnaqqsu t-tniġġis;Billi l-Komunità hija parti kontraenti għall-Konvenzjoni tal-Kummissjoni Essonomika għall-Ewropa tal-Ġnus Magħquda dwar tniġġis ta' l-arja tat-transkonfini fuq medda twila (Konvenzjoni ta' Ġinevra ta' l-1979) [4] u għal wieħed mill-protokolli dwar il-finanzjar tal-EMEP (Programm ta' koperazzjoni għall-kontroll u evalwazzjoni tat-trasmissjoni fuq medda twila ta' tniġġis ta' l-arja fl-Ewropa).Billi l-Artikolu 130 r [5] tat-Trattat jipprovdi li miżuri mill-Komunità' għandhom ikunu bbażati fuq il-priniċpji li azzjoni preventiva għandha tittieħed u li perikolu ambjentali għandu bħala priorita` tkun ikkoreġġuta f'dak il-post stess; billi dawn il-priniċpji ġew inkorporati, għal dak li jirrigwarda it-tniġġis ta' l-arja, permezz ta' bosta atti legali tal-Komunità dwar it-tnaqqis ta' emissjonijiet ta' ossidi tan-nitroġenu minn sorsi prinċipli (vetturi u pjanti ta' ħruq kbar);Billi l-prinċipju li jkun ikkorreġġut fil-post stess huwa wieħed mill-għanijiet tal-Protokoll NOx għall-Konvenzjoni, li jistabbilixxi b'mod partikolari għan ġenerali ta' stabbilizzar ta' l-emissjonijiet totali ta' ossidi tan-nitroġenu u jipprovdi għall-applikazzjoni ta' emissjonijiet normali u addozzjoni ta' miżuri kontra t-tniġġis, waqt li jirriserva d-dritt li jissikka, jekk hemm obbligazzjonijiet neċessarji għal negozjar sussegwenti;Billi l-użu ta' l-aħjar tekonoloġija disponibbli li ma tirrikjedix spejjeż eċċessivi kif stabbiliti fl-obbligazzjonijiet fundamentali tal-Protokoll, ġew stabbiliti fil-liġi tal-Komunità' fl-1984 dwar il-ġlieda ta' tniġġis ta' l-arja ta' oriġini industrijali; billi dan l-istess prinċipju sar, mill-1989, il-filosofija bażika għat-tnaqqis ta' emissjonijiet minn vetturi;Billi, in vista tad-danni kkważati mill-ambjent u fid-dawl tan-natura tat-transkonfini ta' tniġġis ta' l-arja fuq medda twila minħabba enmissjonijiet ta' ossidi tan-nitroġenu, għandu jkun hemm azzjoni konġunta fil-livell internazzjonali; billi l-Komunità għandha taqbel mall-Protokoll dwar it-tnaqqis ta' emissjonijiet ta' ossidi tan-nitroġenu jew il-flussi tat-transkonfini tagħhom;Billi l-istabbilizzar ta' l-emissjonijiet totali ta' l-ossidi tan-nitroġenu huwa l-ewwel pass importanti; billi hemm il-bżonn li jitnaqqas b'mod sinjifikanti l-livell ta' emissjonijiet kurrenti kemm ta' l-ossidi tan-nitroġenu u tat-tniġġis nitroġenut fil-Komunità' waħda.IDDEĊIEDA DAN LI ĠEJ:Artikolu 1Il-Komunità Ekonomika Ewropea hawnhekk taqbel mall-Protokoll tal-Konvenzjoni ta' l-1979 dwar tniġġis ta' l-arja ta' transkonfini fuq medda twila li tikkonċerna l-kontroll ta' emissjonijiet ta' ossidi ta' nitroġinu jew il-flussi tagħhom fit-transkonfini.It-test tal-Protokoll imsemmi huwa mehmuż ma' din id-Deċiżjoni.Artikolu 2Il-President tal-Kunsill għandu jiddepożita l-istrument ta' dħul tiegħu in konformita' ma' l-Artikolu 14 tal-Protokoll.Magħmul fi Brussel, 17 ta' Mejju ta' l-1993.F'isem il-KunsillIl-PresidentJ. Hilden[1] ĠU C 230, p. 4.9.1991, p. 61[2] ĠU Nru. C 150, tal-15.6.1992, p. 226[3] ĠU Nru. C 40, tas-17.2.1992, p. 11[4] ĠU L 171, tas-27.6.1981, p. 11[5] ĠU L 181, ta' l-4.7.1986, p. 1--------------------------------------------------


title: Deċiżjoni tal-Kunsill (UE) 2017/1535 tal-4 ta' Settembru 2017 li tadotta l-pożizzjoni tal-Kunsill dwar l-abbozz ta' baġit emendatorju Nru 4 tal-Unjoni Ewropea għas-sena finanzjarja 2017

text:
               9.9.2017

               MT

               Il-Ġurnal Uffiċjali tal-Unjoni Ewropea

               L 233/6

         DEĊIŻJONI TAL-KUNSILL (UE) 2017/1535
   tal-4 ta' Settembru 2017
   li tadotta l-pożizzjoni tal-Kunsill dwar l-abbozz ta' baġit emendatorju Nru 4 tal-Unjoni Ewropea għas-sena finanzjarja 2017
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 314 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a tiegħu,
   Wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (1) u b'mod partikolari l-Artikolu 41 tiegħu,
   Billi:

               —

               il-baġit tal-Unjoni għas-sena finanzjarja 2017 ġie adottat definittivament fl-1 ta' Diċembru 2016 (2),

               —

               fis-27 ta' Ġunju 2017, il-Kummissjoni ppreżentat proposta li fiha l-abbozz ta' baġit emendatorju Nru 4 għall-baġit ġenerali għas-sena finanzjarja 2017,

         IDDEĊIEDA KIF ĠEJ:
   Artikolu Uniku
   Il-pożizzjoni tal-Kunsill dwar l-abbozz ta' baġit emendatorju Nru 4 tal-Unjoni Ewropea għas-sena finanzjarja 2017 ġiet adottata fl-4 ta' Settembru 2017.
   Jista' jinkiseb aċċess għat-test sħiħ għall-konsultazzjoni jew għat-tniżżil mis-sit web tal-Kunsill: http://www.consilium.europa.eu/.

      Magħmul fi Brussell, l-4 ta' Settembru 2017.

            Għall-Kunsill

            Il-President

         M. MAASIKA

      (1)  ĠU L 298, 26.10.2012, p. 1.

      (2)  ĠU L 51, 28.2.2017, p. 1.


title: Id-Deċiżjoni Nru. 2239/2004 tal-Parlament Ewropew u tal-Kunsill tas-17 ta' Novembru 2004 li temenda d-Deċiżjoni tal-Kunsill Nru. 1999/784/KE dwar il-parteċipazzjoni tal-Komunità fl-Osservatorju Awdjoviżiv Ewropew

text:
               31.12.2004

               MT

               Il-Ġurnal Uffiċjali ta’ l-Unjoni Ewropea

               L 390/1

         ID-DEĊIŻJONI NRU. 2239/2004 TAL-PARLAMENT EWROPEW U TAL-KUNSILL
   tas-17 ta' Novembru 2004
   li temenda d-Deċiżjoni tal-Kunsill Nru. 1999/784/KE dwar il-parteċipazzjoni tal-Komunità fl-Osservatorju Awdjoviżiv Ewropew
   IL-PARLAMENT EWROPEW U L-KUNSILL TA' L-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 157(3) tiegħu,
   Wara li kkunsidraw il-proposta mill-Kummissjoni (1),
   Wara li kkunsidraw l-opinjoni tal-Kumitat Ekonomiku u Soċjali (2),
   Wara li jikkunsidraw l-opinjoni tal-Kumitat tar-Reġjuni,
   Filwaqt li jaġixxu skond il-proċedura stabbilita fl-Artikolu 251 tat-Trattat (3)

   Billi:

               (1)

               Fid-Deċiżjoni 1999/784/KE (4) il-Kunsill ddeċieda li l-Komunità għandha ssir membru ta' l-Osservatorju Awdjoviżiv Ewropew (minn issa l'quddiem “l-Osservatorju”) sabiex tagħti sostenn lill-attività ta' dan ta' l-aħħar. L-Osservatorju jikkontribwixxi għat-tisħiħ tal-kompetittività ta' l-industrija awdjoviżiva tal-Komunità billi jtejjeb it-trasferiment ta' informazzjoni lill-industrija, b'mod partikolari lil intrapriżi zgħar u ta' daqs medju, u tippromovi fehma iktar ċara tas-suq.

               (2)

               Il-multimedja u t-teknoloġiji l-ġodda se jkollhom rwol dejjem akbar fis-settur awdjoviżiv. L-Osservatorju jistgħa jkompli jkollu r-rwol importanti tiegħu jekk il-kapaċità tiegħu li jsegwi dawn l-iżviluppi l-ġodda tiġi msaħħa meta jkun f'waqtu.

               (3)

               Għalkemm il-moviment liberu tal-persuni, tal-merkanzija u tas-servizzi hu miġbur fit-Trattat, in-nuqqas ta' informazzjoni dwar il-bosta differenzi f'regolamenti nazzjonali fl-oqsma tal-liġi fiskali u tax-xogħol hu ta' ostaklu għall-moviment liberu ta' merkanzija u servizzi awdjoviżivi. L-Osservatorju jista' joffri kontribut positiv billi jiġbor u jipprovdi esperti u informazzjoni sistematika fil-oqsma tal-liġi fiskali u tax-xogħol, tad-dritt ta' l-awtur u tal-liġi għall-ħarsien tal-konsumatur.

               (4)

               Wara r-risoluzzjoni tal-Parlament Ewropew ta' l-4 ta' Settembru 2003 dwar it-Televiżjoni mingħajr fruntieri, li sejħet għal rapport annwali ta' benchmarking dwar kif it-TV diġitali tista' tiġi magħmula aċċessibbli għal persuni b'diżabilità, l-Osservatorju għandu jiġi mistieden sabiex jiġbor data fuq bażi annwali dwar il-livelli ta' servizzi tat-televiżjoni pprovduti fl-Istati Membri kollha ta' l-Unjoni Ewropea jew tal-Kunsill ta' l-Ewropa biex jassistu l-persuni b'diżabbilità, bħal ma huma t-tpoġġija ta' sottotitoli, deskrizzjoni bl-awdjo u lingwa tas-sinjali.

               (5)

               ġie ppruvat li l-parteċipazzjoni tal-Komunità fl-Osservatorju hija effettiva biex tagħti sostenn lill-attività ta' dan ta' l-aħħar.

               (6)

               Huwa xieraq li titkompla tali parteċipazzjoni tul il-perijodu meħtieġ biex l-Osservatorju jadotta linji gwida għall-attività futura tiegħu, mill-2006 il'quddiem.

               (7)

               Id-Deċiżjoni 1999/748/KE għandha għalhekk tiġi hekk emendata,

         IDDEĊIDEW KIF ĠEJ:
   Artikolu Waħdieni
   L-Artikolu 5 tad-Deċiżjoni 1999/784/KE għandu jinbidel b'li ġej:

      “Artikolu 5
      Din id-Deċiżjoni għandha tapplika sa l-aħħar ġurnata ta' l-aħħar xahar tas-seba' sena wara s-sena ta' l-adozzjoni tagħha.”

      Magħmula fi Strasburgu, 17 ta' Novembru 2004.

            Għall-Parlament Ewropew

            Il-President

         J. BORRELL FONTELLES

            Għall-Kunsill

            Il-President

         A. NICOLAÏ

      (1)  ĠU C 98, tat-23.4.2004, p. 34.

      (2)  ĠU C 241, tat-28.9.2004, p. 15.

      (3)  L-opinjoni tal-Parlament Ewropew tal-21 ta’ April 2004 (għadha mhix ippubblikata fil-Ġurnal Uffiċjali) u d-Deċiżjoni tal-Kunsill tal-25 ta’ Ottubru 2004.

      (4)  ĠU L 307, tat-2.12.1999, p.61.


title: 2014/399/UE: Deċiżjoni tal-Kunsill tal- 24 ta' Ġunju 2014 li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika Iżlamika tal-Afganistan mal-Organizzazzjoni Dinjija tal-Kummerċ

text:
               27.6.2014

               MT

               Il-Ġurnal Uffiċjali tal-Unjoni Ewropea

               L 188/66

         DEĊIŻJONI TAL-KUNSILL
   tal-24 ta' Ġunju 2014
   li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika Iżlamika tal-Afganistan mal-Organizzazzjoni Dinjija tal-Kummerċ

      (2014/399/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91, l-Artikolu 100(2) u l-ewwel subparagrafu tal-Artikolu 207(4) flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fil-21 ta' Novembru 2004 il-Gvern tar-Repubblika Iżlamika tal-Afganistan applika għall-adeżjoni mal-Ftehim ta' Marrakesh li jistabbilixxi l-Organizzazzjoni Dinjija tal-Kummerċ (WTO), b'konformità mal-Artikolu XII ta' dak il-Ftehim.

               (2)

               Ġie stabbilit, fit-13 ta' Diċembru 2004, Grupp ta' Ħidma dwar l-adeżjoni tar-Repubblika Iżlamika tal-Afganistan sabiex jintlaħaq ftehim dwar it-termini ta' adeżjoni aċċettabbli għar-Repubblika Iżlamika tal-Afganistan u l-Membri kollha tad-WTO.

               (3)

               Il-Kummissjoni, f'isem l-Unjoni Ewropea, innegozjat għadd komprensiv ta' impenji għall-ftuħ tas-suq min-naħa tar-Repubblika Iżlamika tal-Afganistan li jissodisfaw it-talbiet tal-Unjoni.

               (4)

               Dawk l-impenji issa huma inkorporati fil-Protokoll ta' Adeżjoni tar-Repubblika Iżlamika tal-Afganistan mad-WTO (“il-Protokoll ta' Adeżjoni”).

               (5)

               L-adeżjoni mad-WTO hija mistennija li tagħmel kontribut pożittiv u dejjiemi għall-proċess ta' riforma ekonomika u għall-iżvilupp sostenibbli fir-Repubblika Iżlamika tal-Afganistan.

               (6)

               Il-Protokoll ta' Adeżjoni għandu għalhekk jiġi approvat.

               (7)

               L-Artikolu XII tal-Ftehim li jistabbilixxi d-WTO jistipula li dwar it-termini tal-adeżjoni għandu jintlaħaq ftehim bejn il-Membru li qed jissieħeb u d-WTO, u li l-Konferenza Ministerjali tad-WTO tapprova t-termini tal-adeżjoni min-naħa tad-WTO. L-Artikolu IV.2 tal-Ftehim li jistabbilixxi li d-WTO jipprovdi li matul l-intervalli bejn il-laqgħat tal-Konferenza Ministerjali, il-funzjonijiet tagħha jitmexxew mill-Kunsill Ġenerali.

               (8)

               Għaldaqstant, jeħtieġ li tiġi stabbilita l-pożizzjoni li għandha tiġi adottata f'isem l-Unjoni fil-Kunsill Ġenerali tad-WTO dwar l-adeżjoni tar-Repubblika Iżlamika tal-Afganistan mad-WTO,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika Iżlamika tal-Afganistan mal-Organizzazzjoni Dinjija tal-Kummerċ hija li tapprova l-adeżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, is-24 ta' Ġunju 2014.

            Għall-Kunsill

            Il-President

         E. VENIZELOS


title: Deċiżjoni tal-Kunsill tas- 17 ta’ Marzu 2008 li taħtar u tissostitwixxi xi membri tal-Bord ta' Tmexxija taċ-Ċentru Ewropew għall-Iżvilupp tat-Taħriġ Professjonali

text:
               26.3.2008

               MT

               Il-Ġurnal Uffiċjali ta’ l-Unjoni Ewropea

               C 75/10

      DEĊIŻJONI TAL-KUNSILL

   tas-17 ta’ Marzu 2008
   li taħtar u tissostitwixxi xi membri tal-Bord ta' Tmexxija taċ-Ċentru Ewropew għall-Iżvilupp tat-Taħriġ Professjonali
   (2008/C 75/04)
   IL-KUNSILL TA' L-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 ta' l-10 ta' Frar 1975 li jwaqqaf Ċentru Ewropew għall-Iżvilupp ta' Taħriġ Professjonali, u b'mod partikolari l-Artikolu 4 tiegħu (1),
   Wara li kkunsidra l-lista tal-persuni nnominati ppreżentata lill-Kunsill mill-Kummissjoni fir-rigward tar-rappreżentanti ta' l-impjegati u ta' min iħaddem,
   Billi:

               (1)

               Bid-Deċiżjoni tiegħu tat-18 ta' Settembru 2006 (2), il-Kunsill ħatar il-membri tal-Bord ta' Tmexxija taċ-Ċentru Ewropew għall-Iżvilupp tat-Taħriġ Professjonali għall-perijodu mit-18 ta' Settembru 2006 sas-17 ta' Settembru 2009.

               (2)

               Il-postijiet ta' tliet membri tal-Bord ta' Tmexxija taċ-Ċentru fil-kategorija tar-rappreżentanti ta' l-impjegati tbattlu b'riżultat tar-riżenja tas-Sinjura Mar Rodrigues Torres, is-Sur Jeff Maes u s-Sur Jean-Claude Quentin.

               (3)

               Il-postijiet ta' tliet membri tal-Bord ta' Tmexxija taċ-Ċentru fil-kategorija tar-rappreżentanti ta' min iħaddem tbattlu b'riżultat tar-riżenja tas-Sur George Pantelides, is-Sur Samo Hribar-Milic u s-Sur Anthony Thompson.

         IDDEĊIEDA KIF ĠEJ:
   Artikolu Uniku
   Il-persuna li ġejjin huma b'dan maħturin membri tal-Bord ta' Tmexxija taċ-Ċentru Ewropew għall-Iżvilupp tat-Taħriġ Professjonali għall-bqija tal-mandat, jiġifieri sas-17 ta' Settembru 2009:
   I.   RAPPREŻENTANTI TA' L-ORGANIZZAZZJONIJIET TA' L-IMPJEGATI

               Spanja

               Is-Sinjura Luz Blanca COSIO ALMEIRA
               UGT Spain

               Belġju

               Is-Sinjura Mieke DE RAEDEMAECKER
               FGTB

               Franza

               Is-Sur Stéphane LARDY
               Force Ouvrière

         II.   RAPPREŻENTANTI TA' L-ORGANIZZAZZJONIJIET TA' MIN IĦADDEM

               Ċipru

               Is-Sur Michael PILIKOS
               Cyprus Employers and Industrialists Federation

               Slovenja

               Is-Sur Anze HIRSL
               Employers' Association of Slovenia — ZDS

               Renju Unit

               Is-Sur Richard WAINER
               Confederation of British Industry (CBI)

      Magħmul fi Brussell, 17 ta’ Marzu 2008.

            Għall-Kunsill

            Il-President

         I. JARC

      (1)  ĠU L 39, 13.2.1975, p. 1. Ir-Regolament kif emendat l-aħħar bir-Regolament (KE) Nru 2051/2004 (ĠU L 355, 1.12.2004, p. 1).

      (2)  ĠU C 240, 5.10.2006, p. 1.


title: Id-Deċiżjoni tal-Kunsill ta' l-10 ta' Frar 2004 li temenda d-Deċiżjoni 2001/264/KE li tadotta r-regolamenti ta' sigurtà tal-Kunsill

text:
Avviż Legali Importanti

|

32004D0194

Official Journal L 063 , 28/02/2004 P. 0048 - 0052

		Id-Deċiżjoni tal-Kunsillta' l-10 ta' Frar 2004li temenda d-Deċiżjoni 2001/264/KE li tadotta r-regolamenti ta' sigurtà tal-Kunsill(2004/194/KE)IL-KUNSILL TA' L-UNJONI EWROPEA,Wara li kunsidra t-Trattat li jistabbilixxi l-Komunità Ewropea u b'mod partikolari Artikolu 207(3) tiegħu,Wara li kunsidra d-Deċiżjoni tal-Kunsill 2002/682/KE, Euratom tat-22 ta' Lulju 2002 li tadotta r-Regoli ta' Proċedura tal-Kunsill [1], u b'mod partikolari Artikolu 24 tagħha,Billi:(1) L-Appendiċi 1 u 2 li jinsabu mar-Regolamenti ta' Sigurtà tal-Kunsill ta‘ l-Unjoni Ewropea annessi mad-Deċiżjoni 2001/264/KE [2] fihom lista ta' awtoritajiet nazzjonali ta' sigurta (NSAs) u tabella ta' paragun li tinkludi l-klassifikazzjonijiet nazzjonali ta' sigurtà, rispettivament.(2) Fis-16 ta' April 2003, ir-Repubblika Ċeka, r-Repubblika ta‘ l-Estonja, r-Repubblika ta' Ċirpu, r-Repubblika tal-Latvja, r-Repubblika tal-Litwanja, r-Repubblika ta‘l-Ungerija, r-Repubblika ta' Malta, r-Repubblika tal-Polonja, r-Repubblika tas-Slovenja u r-Repubblika tas-Slovakkja iffirmaw it-Trattat li jikkonċerna l-adeżjoni tagħhom għall-Unjoni Ewropea [3].(3) Skond Artikolu 2(2) tad-Deċiżjoni 2001/264/KE, dawk l-Istati għandhom jieħdu l-miżuri xierqa biex jiżguraw li, meta tiġi trattata informazzjoni klassifikata ta‘l-UE, ir-regolamenti ta' sigurtà tal-Kunsill għandhom jiġu rispettati.(4) Sabiex jingħata kont ta' dawk l-Istati fl-Appendiċi msemmija hawn fuq, huwa għalhekk meħtieġ, mill-punto di vista tekniku, li tiġi emendata d-Deċiżjoni 2001/264/KE.(5) L-Appendiċi 2 li tinsab mad-Deċiżjoni 2001/264/KE tindika li korrispondenza mal-livelli klassifikati tan-NATO għandha tiġi stabbilita meta l-Ftehim ta' Sigurtà bejn l-Unjoni Ewropea u n-NATO jiġi negozjat.(6) Ftehim [4] dwar is-sigurtà ta' informazzjoni kien iffirmat bejn l-Unjoni Ewropea u n-NATO fl-14 ta' Marzu 2003.(7) Huwa għalhekk ukoll meħtieġ li tiġi introdotta korrispondenza mal-livelli ta' klassifikazzjoni tan-NATO fl-Appendiċi 2 li tinsab mad-Deċiżjoni msemmija hawn fuq,IDDEĊIEDA DAN LI ĠEJ:Artikolu 1Id-Deċiżjoni 2001/264/KE hija b'dan emendata kif ġej:(a) Appendiċi 1 hija sostitwita bid-dokument fl-Anness I li jinsab ma' din id-Deċiżjoni;(b) Appendiċi 1 hija sostitwita bid-dokument fl-Anness II li jinsab ma' din id-Deċiżjoni.Artikolu 21. Din id-Deċiżjoni għandha jkollha effett mid-data tal-pubblikazzjoni tagħha.2. Hija għandha tgħodd biss bla ħsara għal u fid-data tal-bidu fis-seħħ tat-Trattat ta‘l-2003 dwar l-Adeżjoni iffirmat f'Ateni fis-16 ta' April 2003.Magħmula fi Brussel, fl-10 ta' Frar 2004.Għall-KunsillIl-PresidentC. McCreevy[1] ĠU L 230, tat-28.8.2002, p. 7.[2] ĠU L 101, tal-11.4.2001, p. 1.[3] ĠU L 236, tat-23.9.2003, p. 17.[4] ĠU L 80, tas-27.3.2003, p. 36.--------------------------------------------------ANNESS IBELĠJUService public fédéral des affaires étrangères, du commerce extérieur et de la coopération au développementAutorité nationale de sécurité (ANS)Direction du protocole et de la sécuritéService de la sécurité P & S 6Rue des Petits Carmes 15B - 1000 BruxellesFederale Overheidsdienst Buitenlandse Zaken, Buitenlandse Handel en OntwikkelingssamenwerkingNationale Veiligheidsoverheid (NVO)Directie Protocol en Veiligheid P& S 6Karmelietenstraat 15B - 1000 BrusselTéléphone du secrétariat: (32-2) 519 05 74Téléphone de la présidence: (32-2) 501 82 20; (32-2) 501 87 10Télécopieur: (32-2) 519 05 96REPUBBLIKA ĊEKANational Security AuthorityNa Popelce 2/16CZ - 150 06 Praha 56Telefon: (420) 257 28 33 35Fax (420) 257 28 31 10DANIMARKAPolitiets EfterretningstjenesteKlausdalsbrovej 1DK - 2860 SøborgTelefon (45) 33 14 88 88Fax (45) 33 43 01 90ĠERMANJABundesministerium des InnernReferat IS 2Alt-Moabit 101 DD - 11014 BerlinTelefon: 49-18 88-681-15 26Fax 49-18 88-681-558 06ESTONJAMinistry of Defence, Republic of Estonia, Department of SecuritySakala 1EE - 15094 TallinnTelefon: (372) 717 00 30Fax (372) 717 00 01GREĊJAΓενικό Επιτελείο Εθνικής Άμυνας (ΓΕΕΘΑ)Υπηρεσία Στρατιωτικών Πληροφοριών (ΥΣΠ – Β Κλάδος)Τμήμα Ασφαλείας και ΑντιπληροφοριώνΣΤΓ 1020-Χολαργός (Αθήνα)ΕλλάδαΤηλέφωνα: (30) 210657 20 09 (ώρες γραφείου), (30) 210657 20 10 (ώρες γραφείου)Φαξ: (30) 210642 64 32, (30) 210657 21 81Hellenic National Defence General Staff (HNDGS)Military Intelligence Service (MIS – Bi Branch)Security Counterintelligence SectionGR-STG 1020 Holargos – AthensTelephone: (30) 210657 20 09, (30) 210657 20 10Fax (30) 210642 64 32, (30) 210657 21 81SPANJAAutoridad Nacional de SeguridadOficina Nacional de SeguridadAvenida Padre Huidobro s/nCarretera Nacional Radial VI, km 8,5E - 28023 MadridTeléfono: (34-91) 372 57 07, (34-91) 372 50 27Fax (34-91) 372 58 08FRANZASecrétariat général de la défense nationaleService de sécurité et de défense (SGDN/SSD)51 boulevard de la Tour-MaubourgF - 75700 Paris 07 SPTéléphone: (33-1) 71 75 81 77Télécopieur: (33-1) 71 75 82 00IRLANDANational Security AuthorityDepartment of Foreign Affairs80 St. Stephens GreenDublin 2IrelandTelephone: (353-1) 478 08 22Fax (353-1) 478 14 84ITALJAPresidenza del Consiglio dei MinistriAutorità Nazionale per la SicurezzaUfficio Centrale per la SicurezzaVia della Pineta Sacchetti, 216I - 00168 RomaTel.: (39) 066 27 47 75Fax (39) 066 14 33 97ĊIPRUΥπουργείο ΆμυναςΣτρατιωτικό επιτελείο του υπουργούΕθνική Αρχή Ασφάλειας (ΕΑΑ)Υπουργείο ΆμυναςΛεωφόρος Εμμανουήλ Ροΐδη 41432 Λευκωσία, ΚύπροςΤηλέφωνα: (357) 22 80 75 69, (357) 22 80 75 19, (357) 22 80 77 64Φαξ: (357) 22 30 23 51Ministry of DefenceMinister's Military StaffNational Security Authority (NSA)4 Emanuel Roidi streetCY - 1432 NicosiaTelephone: (357) 22 80 75 69; (357) 22 80 75 19; (357) 22 80 77 64Fax (357) 22 30 23 51LATVJAConstitution Protection Bureau of the Republic of LatviaMiera Iela 85/ALV - 1001 RigaTelefon: (371) 702 54 18Fax (371) 702 54 06LITWANJANational Security Authority of the Republic of LithuaniaGedimino 40/2LT - 2600 VilniusTelefon: (370-5) 266 32 05Fax (370-5) 266 32 00LUSSEMBURGUAutorité nationale de sécuritéMinistère d'ÉtatBoīte Postale 23 79L - 1023 LussemburguTéléphone: (352) 478 22 10 (central), (352) 478 22 35 (ligne directe)Télécopieur: (352) 478 22 43; (352) 478 22 71UNGERIJANational Security Authority Republic of HungaryPf. 2HU - 1352 BudapestTelefon: (361) 346 96 52Fax (361) 346 96 58MALTAMinistry of Justice and Home AffairsP.O. Box 146MT - VallettaTelefon: (356) 21 24 98 44Fax (356) 21 23 53 00OLANDAMinisterie van Binnenlandse ZakenPostbus 200102500 EA Den HaagNederlandTel.: (31-70) 320 44 00Fax (31-70) 320 07 33Ministerie van DefensieMilitaire Inlichtingendienst (MID)Postbus 207012500 ES Den HaagNederlandTel.: (31-70) 318 70 60Fax (31-70) 318 79 51AWSTRIJAInformationssicherheitskommissionBundeskanzleramtBallhausplatz 2A - 1014 WienTelefon: 431-531 15 23 96Fax 431-531 15 25 08POLONJAMilitary Information ServicesNational Security Authority – Military SpherePL-00-909 Warszawa 60Telefon: (48-22) 684 61 19Fax (48-22) 684 61 72Internal Security AgencyDepartment for the Protection of Classified Information2A Rakowiecka St.PL-00-993 WarszawaTelefon: (48-22) 585 73 60Fax (48-22) 585 85 09PORTUGALLPresidência do Conselho de MinistrosAutoridade Nacional de SegurançaAvenida Ilha da MadeiraP - 1400-204 LisboaTel.: (351-21) 301 17 10Fax (351-21) 303 17 11SLOVENIAOffice of the Government of the Republic of SloveniaFor the Protection of Classified Information – NSASlovenska cesta 5SVN - 1000 LjubljanaTelefon: (386-1) 426 91 20Fax (386-1) 426 91 91SLOVAKKJANational Security AuthorityBudatínska 30SK - 851 05 BratislavaTelefon: (421-2) 68 69 95 09Fax (421-2) 63 82 40 05FINLANDJAUlkoasiainministeriö/UtrikesministerietAlivaltiosihteeri (Hallinto)/Understatssekreteraren (Administration)Laivastokatu/Maringatan 22PL/PB 176FI - 00161 Helsinki/HelsingforsP. (358-9) 16 05 53 38F. (358-9) 16 05 53 03SVEZJAUtrikesdepartementetSSSBS - 103 39 StockholmTelefon (46-8) 405 54 44Fax (46-8) 723 11 76RENJU UNITNational Security AuthorityThe Secretary for T3P/1PO Box 56 56London EC1A 1AHUnited KingdomTelephone: (44) 20 72 70 87 51Fax (44) 20 76 30 14 28--------------------------------------------------ANNESS IIParagun tal-klassifikazzjonijiet tas-sigurtàKlassifikazzjoni UE | Très Secret UE/L-Ogħla Segretezza UE | Segretezza UE | Kunfidenzjali UE | Ristrett UE |Belġju | Très Secret Zeer Geheim | Secret Geheim | Confidentiel Vertrouwelijk | Diffusion restreinte Beperkte verspreiding |Repubblika Ċeka | Přísně tajné | Tajné | Důvěrné | Vyhrazené |Danimarka | Yderst hemmeligt | Hemmeligt | Fortroligt | Til tjenestebrug |Ġermanja | Streng geheim | Geheim | VS — Vertraulich | VS — Nur für den Dienstgebrauch |Estonja | Täiesti salajane | Salajane | Konfidentsiaalne | Piiratud |Greċja | Άκρως απόρρητο | Απόρρητο | Εμτιστευπκό EE | Περιορισμένης χρήσης |Spanja | Secreto | Reservado | Confidencial | Difusión limitada |Franza | Très Secret Défense | Secret Défense | Confidentiel Défense | Diffusion restreinte |Irlanda | Top Secret | Secret | Confidential | Restricted |Italja | Segretissimo | Segreto | Riservatissimo | Riservato |Ċipru | Άκρως απόρρητο | Απόρρητο | Εμτιστευπκό EE | Περιορισμένης χρήσης |Latvja | Sevišķ i slepeni | Slepeni | Konfidenciāli | Dienesta vajadzībām |Litwanja | Visiškai slaptai | Slaptai | Konfidencialiai | Riboto naudojimo |Lussemburgu | Très Secret | Secret | Confidentiel | Diffusion restreinte |Ungerija | Szigorúan titkos! | Titkos! | Bizalmas! | Korlátozott terjesztésű! |Malta | L-Ogħla Segretezza | Sigriet | Kunfidenzjali | Ristrett |Olanda | STG Zeer Geheim | STG Geheim | STG Confidentieel | — |Awstrija | Streng geheim | Geheim | Vertraulich | Eingeschränkt |Polonja | S' cis'le tajne | Tajne | Poufne | Zastrzeżone |Portugall | Muito Secreto | Secreto | Confidencial | Reservado |Slovenja | Strogo tajno | Tajno | Zaupno | SVN Interno |Slovakkja | Prísne tajné | Tajné | Dôverné | Vyhradené |Finlandja | Erittäin salainen | Erittäin salainen | Salainen | Luottamuksellinen |Svezja | Kvalificerat hemlig | Hemlig | Hemlig | Hemlig |Renju Unit | Top Secret | Secret | Confidential | Restricted |Klassifikazzjoni tan-NATO | Cosmic Top Secret | NATO Secret | NATO Confidential | NATO Restricted |Klassifikazzjoni WEU | Focal Top Secret | WEU Secret | WEU Confidential | WEU Restricted |--------------------------------------------------


title: Deċiżjoni tal-Kunsill (UE) 2015/355 tat- 2 ta' Marzu 2015 li tadotta r-regoli ta' proċedura tal-Kumitat tal-Fond Ewropew għall-Iżvilupp

text:
               5.3.2015

               MT

               Il-Ġurnal Uffiċjali tal-Unjoni Ewropea

               L 61/17

         DEĊIŻJONI TAL-KUNSILL (UE) 2015/355
   tat-2 ta' Marzu 2015
   li tadotta r-regoli ta' proċedura tal-Kumitat tal-Fond Ewropew għall-Iżvilupp
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta' għajnuna mill-Unjoni Ewropea taħt il-qafas finanzjarju pluriennali għall-perjodu mill-2014 sal-2020, skont il-Ftehim ta' Sħubija AKP-UE, u dwar l-allokazzjoni ta' assistenza finanzjarja għall-Pajjiżi u Territorji extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea (1) (“il-Ftehim Intern”), u b'mod partikolari l-Artikolu 8(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Ftehim ta' Sħubija bejn il-membri tal-Gruppi ta Stati Afrikani, tal-Karibew u tal-Paċifiku, min-naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta' Ġunju 2000 (2), kif emendat għall-ewwel darba fil-Lussemburgu fil-25 ta' Ġunju 2005 (3) u kif emendat għat-tieni darba f'Ouagadougou fit-22 ta' Ġunju 2010 (4) (il-“Ftehim ta' Sħubija AKP-UE”), jipprevedi d-definizzjoni tal-protokolli finanzjarji għal kull perjodu ta' ħames snin.

               (2)

               Fis-26 ta' Ġunju 2013, ir-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, adottaw Ftehim Intern skont il-Ftehim ta' Sħubija AKP-UE li jipprevedi t-twaqqif tal-Kumitat tal-Fond Ewropew għall-Iżvilupp li jikkonsisti mir-Rappreżentanti tal-Gvernijiet tal-Istati Membri.

               (3)

               Ir-regoli ta' proċedura tal-Kumitat tal-Fond Ewropew għall-Iżvilupp għandhom jieħdu kont tad-dispożizzjonijiet rilevanti tad-Deċiżjoni tal-Kunsill 2013/755/UE (5) u tar-Regolament tal-Kunsill (UE) 2015/322 (6),

         ADOTTA DIN ID-DEĊIŻJONI:
   Artikolu 1
   Ir-regoli ta' proċedura tal-Kumitat tal-Fond Ewropew għall-Iżvilupp, kif stabbiliti fl-Anness, huma b'dan adottati.
   Artikolu 2
   Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, it-2 ta' Marzu 2015.

            Għall-Kunsill

            Il-President

         D. REIZNIECE-OZOLA

      (1)  ĠU L 210, 6.8.2013, p. 1.

      (2)  ĠU L 317, 15.12.2000, p. 3; (Edizzjoni Speċjali bil-Malti; Kapitolu 11, Volum 035, p. 3).

      (3)  ĠU L 287, 28.10.2005, p. 4.

      (4)  ĠU L 287, 4.11.2010, p. 3

      (5)  Deċiżjoni tal-Kunsill 2013/755/UE tal-25 ta' Novembru 2013 dwar l-assoċjazzjoni tal-pajjiżi u t-territorji extra-Ewropej mal-Unjoni Ewropea (“Deċiżjoni dwar l-Assoċjazzjoni Extra-Ewropea”) (ĠU L 344, 19.12.2013, p. 1).

      (6)  Regolament tal-Kunsill (UE) 2015/322 tat-2 ta' Marzu 2015 dwar l-implimentazzjoni tal-11-il Fond Ewropew għall-Iżvilupp (ĠU L 58, 3.3.2015, p. 1).

      ANNESS

         REGOLI TA' PROĊEDURA TAL-KUMITAT TAL-FOND EWROPEW GĦALL-IŻVILUPP

      Artikolu 1
      Kompożizzjoni
      Il-Kumitat tal-Fond Ewropew għall-Iżvilupp (il-“Kumitat”) għandu jinkludi d-delegazzjonijiet tal-Istati Membri (id-“delegazzjonijiet”) u jiġi ppresedut minn rappreżentant tal-Kummissjoni.
      Osservatur mill-Bank Ewropew tal-Investiment (BEI) għandu jieħu sehem fil-proċeduri tal-Kumitat rigward il-kwistjonijiet li jirrigwardaw lill-BEI.
      Rappreżentant tas-Segretarjat Ġenerali tal-Kunsill għandu jattendi l-laqgħat bħala osservatur.
      Artikolu 2
      Referenza lill-Kumitat
      1.   Għandha ssir referenza lill-Kumitat fil-każijiet u skont il-proċeduri stabbiliti fir-Regolament tal-Kunsill (UE) 2015/322 (1) (“ir-Regolament ta' Implimentazzjoni tal-11-il FEŻ”), u b'mod partikolari fl-Artikoli 7, 9 u 14 tiegħu, u fejn ikun il-każ, fid-Deċiżjoni tal-Kunsill 2013/755/UE (2) (id-“Deċiżjoni dwar l-Assoċjazzjoni extra-Ewropea”). Fir-rigward tar-responsabbiltajiet mogħtija lilu bid-Deċiżjoni dwar l-Assoċjazzjoni extra-Ewropea, il-Kumitat għandu jissejjaħ “il-Kumitat FEŻ-PTEE”.
      2.   Barra mill-każijiet ta' referenza previsti fil-paragrafu 1:

                  (a)

                  Il-Kummissjoni għandha tipproċedi bil-pubblikazzjoni, b'mod f'waqtu fuq is-sit elettroniku tagħha, tad-deċiżjonijiet adottati meħudin abbażi tal-Artikoli 14 u 15 tar-Regolament ta' Implimentazzjoni tal-11-il FEŻ u tinforma lill-Kumitat skont dan permezz tal-mezzi elettroniċi l-aktar rapidi u affidabbli;

                  (b)

                  il-Kummissjoni għandha tinforma lill-Kumitat b'kull dewmien jew diffikultà fl-implimentazzjoni tal-programmi annwali ta' azzjoni, miżuri individwali u speċjali, inkluż informazzjoni bil-quddiem dwar is-sospensjoni u l-bidu mill-ġdid ta' programmi ta' appoġġ baġitarju, li jistgħu jirriżultaw f'impenji addizzjonali sinifikanti jew bidliet sostantivi sinifikanti li jistgħu jinvolvu referenza obbligatorja taħt id-dispożizzjonijiet tar-Regolament ta' Implimentazzjoni tal-11-il FEŻ.

            Artikolu 3
      Sejħa għal laqgħa
      1.   Il-Kumitat għandu jiġi msejjaħ mill-President, li jkun qed jaġixxi fuq l-inizzjattiva tiegħu jew tagħha jew fuq it-talba ta' Stat Membru.
      2.   Jistgħu jissejħu laqgħat konġunti tal-Kumitat ma' kumitati oħrajn sabiex jiġu diskussi l-kwistjonijiet li jaqgħu taħt l-oqsma ta' responsabbiltà rispettivi tagħhom.
      Artikolu 4
      Aġenda
      1.   Il-President għandu jagħmel abbozz tal-aġenda u jgħaddiha lill-Kumitat.
      2.   L-aġenda għandha tagħmel distinzjoni bejn:

                  (a)

                  abbozzi ta' miżuri li għandhom jiġu adottati mill-Kummissjoni li dwarhom il-Kumitat ikun mitlub jagħti opinjoni, skont il-proċedura prevista fl-Artikolu 14 tar-Regolament ta' Implimentazzjoni tal-11-il FEŻ;

                  (b)

                  kwistjonijiet oħra mressqa quddiem il-Kumitat għall-informazzjoni jew għal skambju sempliċi ta' opinjonijiet, fuq inizjattiva tal-President jew fuq it-talba bil-miktub ta' xi membru tal-Kumitat.

            3.   Kull delegazzjoni tista' titlob li xi punt jiddaħħal fl-aġenda tal-laqgħat tal-Kumitat. L-informazzjoni rilevanti dwar dawn il-punti tista' tingħata wara bil-fomm jew bil-miktub, kif ikun xieraq.
      4.   L-aġenda għandha tinkludi l-approvazzjoni tal-minuti tal-laqgħa preċedenti.
      5.   Mill-inqas kull tliet xhur, u kull meta l-informazzjoni aġġornata tkun disponibbli, l-aġenda għandha tkun akkumpanjata minn ippjanar indikattiv fit-tul għal-laqgħat li jmiss. Dan l-ippjanar għandu jinkludi punti li għandhom jiġu ppreżentati għal opinjoni, kif ukoll kwistjonijiet tal-FEŻ trasversali u strateġiċi li għandhom jiġu ppreżentati għall-informazzjoni u/jew għal skambju ta' fehmiet. L-ippjanar għandu jinkludi punti li għandhom jiġu ppreżentati lill-Kumitat matul is-sitt xhur li jmiss. Sa fejn ikun possibbli, l-ippjanar għandu jindika wkoll punti li jistgħu jiġu ppreżentati lill-Kumitat matul is-sitt xhur sussegwenti.
      Artikolu 5
      Dokumentazzjoni li għandha tintbagħat jew tingħata lill-membri tal-Kumitat
      1.   Il-President għandu jibgħat lill-membri tal-Kumitat l-invit u l-abbozz tal-aġenda tal-laqgħa, kif ukoll kwalunkwe abbozz ta' miżuri li dwarhom il-Kumitat jintalab jagħti opinjoni dwarhom sew qabel il-laqgħa, filwaqt li jqis l-urġenza u l-kumplessità tal-kwistjoni, u f'kwalunkwe każ mill-inqas mhux aktar tard minn 21 jum kalendarju qabel id-data tal-laqgħa. Dokumenti oħra marbuta mal-laqgħa, b'mod partikolari d-dokumenti għall-informazzjoni u għal skambju ta' fehmiet, għandhom jiġu ppreżentati, sa fejn ikun possibbli, fl-istess limitu ta' żmien.
      Id-dokumenti kollha għandhom jintbagħtu skont l-Artikolu 15(2) u (3).
      2.   F'każijiet ta' urġenza, u fejn il-miżura li għandha tiġi adottata trid tiġi applikata minnufih, il-President jista', fuq inizjattiva tiegħu jew tagħha jew fuq talba ta' membru tal-Kumitat, iqassar il-limitu ta' żmien għall-preżentazzjoni tad-dokumenti msemmija fil-paragrafu 1. Dak il-limitu ta' żmien ma għandux ikun iqsar minn sebat ijiem kalendarji. Tali każijiet ta' urġenza għandhom ikunu debitament iġġustifikati bil-miktub mill-Kummissjoni.
      3.   Bħala eċċezzjoni, f'każijiet ta' urġenza estrema f'pajjiż jew reġjun sieħeb, pereżempju ċirkostanzi serji ekonomiċi, soċjali u politiċi, diżastri naturali li jġarrabhom pajjiż riċevitur, u kriżi umanitarji jew ċirkostanzi esterni oħra ta' natura simili li jkunu jeħtieġu reazzjoni rapida ħafna, il-President jista', fuq it-talba ta' membru tal-Kumitat jew fuq l-inizjattiva tiegħu jew tagħha stess, ma josservax l-limiti ta' żmien stabbiliti fil-paragrafi 1 u 2. Tali każijiet ta' urġenza estrema għandhom ikunu debitament iġġustifikati bil-miktub mill-Kummissjoni.
      4.   Il-paragrafi 2 u 3 ma għandhomx japplikaw għad-Dokumenti ta' Strateġija u għall-Programmi Indikattivi Pluriennali u l-aġġustament tagħhom b'riżultat tar-rieżami ta' nofs it-terminu u tat-terminu finali msemmijin fl-Artikolu 7(2) tar-Regolament ta' Implimentazzjoni tal-11-il FEŻ.
      5.   Fil-każ ta' abbozz ta' miżuri ppreżentati lill-Kumitat għall-opinjoni tiegħu bi proċedura orali, id-delegazzjonijiet għandhom jinnotifikaw lis-segretarjat tal-Kumitat bil-miktub minn tal-inqas tlitt ijiem ta' xogħol qabel id-data tal-laqgħa:

                  (a)

                  dawk il-punti li għalihom fil-prinċipju jistgħu diġà jagħtu l-qbil tagħhom u li huma jipproponu li jinkludu bħala punti A (bil-kummenti jew talbiet għal aktar informazzjoni jew mingħajrhom); u

                  (b)

                  dawk il-punti li jaħsbu li għandhom bżonn diskussjoni u li jipproponu li jinkludu bħala punti B

            fl-aġenda msemmija fl-Artikolu 4(1).
      Fuq it-talba ta' Stat Membru, kull punt A jista' jiġi ppreżentat għal diskussjoni u ttrasferit għal-lista ta' punti B kmieni kemm jista' jkun qabel jew, f'każijiet eċċezzjonali, fil-laqgħa.
      Id-delegazzjonijiet għandhom jifformulaw ukoll bil-miktub kull kumment u talba għal aktar informazzjoni, u, fejn dan ikun possibbli, minn tal-inqas tlett ijiem ta' xogħol qabel id-data tal-laqgħa.
      Il-Kummissjoni għandha tagħti aktar informazzjoni u twieġeb għal kull kumment, kull meta jkun possibbli, bil-miktub u mill-inqas ġurnata qabel il-laqgħa.
      6.   Għal raġunijiet imperattivi ta' urġenza debitament iġġustifikati, il-Kummissjoni tista' tuża wkoll il-proċedura stipulata fl-Artikolu 14(4) tar-Regolament ta' Implimentazzjoni tal-11-il FEŻ. F'tali każijiet, il-President għandu jippreżenta l-miżuri lill-Kumitat fi żmien 14-il ġurnata mill-adozzjoni tagħhom, sabiex jieħu l-opinjoni tiegħu.
      Artikolu 6
      Trasmissjoni ta' dokumenti ta' programmar lill-Assemblea Parlamentari Konġunta
      Skont l-Artikolu 7(1) tar-Regolament ta' Implimentazzjoni tal-11-il FEŻ, is-segretarjat tal-Kumitat għandu jittrasmetti d-dokumenti ta' programmar lill-Assemblea Parlamentari Konġunta għall-informazzjoni fl-istess waqt li dawn jintbagħtu lid-delegazzjonijiet fil-Kumitat.
      Artikolu 7
      Opinjoni tal-Kumitat
      1.   Meta titressaq kwistjoni quddiem il-Kumitat għall-opinjoni tiegħu, din għandha tiġi diskussa taħt il-kundizzjonijiet u skont il-proċedura stabbilita fl-Artikolu 14(3) u (4), rispettivament, tar-Regolament ta' Implimentazzjoni tal-11-il FEŻ, u fl-Artikolu 8(2) u (3) tal-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta' għajnuna mill-Unjoni Ewropea taħt il-qafas finanzjarju pluriennali għall-perijodu mill-2014 sal-2020, skont il-Ftehim ta' Sħubija AKP-UE, u dwar l-allokazzjoni ta' assistenza finanzjarja għall-Pajjiżi u Territorji extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea (3) (“il-Ftehim Intern”).
      2.   Sakemm ma joġġezzjona l-ebda membru tal-Kumitat, il-President jista', mingħajr ma jgħaddi għal vot formali, jistabbilixxi li l-Kumitat ikun ta opinjoni pożittiva, b'kunsens, dwar l-abbozz ta' miżuri.
      3.   Meta tintuża l-proċedura bil-fomm, u ssir bidla sostanzjali jew jiżdiedu elementi fattwali ġodda mal-abbozz ta' miżuri waqt il-laqgħa, il-President, fuq l-inizjattiva tiegħu jew tagħha jew fuq it-talba ta' Stat Membru, jista' jipposponi l-vot fuq punt partikolari tal-aġenda sa tmiem il-laqgħa jew sa laqgħa sussegwenti.
      4.   Jekk, skont il-paragrafu 3, il-President jiddeċiedi li ma jipposponix il-vot kif mitlub minn delegazzjoni waħda jew aktar, id-delegazzjoni jew delegazzjonijiet li jitolbu l-posponiment jistgħu jippreżentaw riżerva li tista' tiġi rtirata f'massimu ta' tlett ijiem xogħol mill-jum ta' wara l-laqgħa. L-opinjoni tal-Kumitat għandha tiġi rreġistrata bħala definittiva malli jiskadi dan il-perjodu. Il-Kummissjoni għandha tinforma lill-Istati Membri bil-pożizzjoni definittiva addottata mill-Istat Membru jew l-Istati Membri li d-delegazzjonijiet tagħhom ikunu ppreżentaw riżerva fil-Kumitat.
      5.   Soġġett għat-tieni subparagrafu ta' dan il-paragrafu, jekk id-dokumenti relatati ma' punt speċifiku fl-aġenda ma jkunux intbagħtu lill-membri tal-Kumitat fil- limitu ta' żmien stipulat fl-Artikolu 5(1) u (2), il-votazzjoni fuq kwistjoni għandha tiġi posposta għal-laqgħa li jkun imiss.
      Fuq proposta mill-President jew fuq talba minn membru tal-Kumitat, il-Kumitat jista' jiddeċiedi b'maġġoranza sempliċi tal-membri tiegħu li jżomm dan il-punt fl-aġenda minħabba l-urġenza tal-kwistjoni. Jekk neċessarju, tista' tiġi applikata l-proċedura bil-miktub prevista fl-Artikolu 11 ta' dawn ir-regoli ta' proċedura.
      6.   Fil-kuntest ta' eżami ta' programmi ta' azzjoni annwali jew pluriennali, kull delegazzjoni tista' titlob l-irtirar ta' proġett jew programm mill-programm ta' azzjoni. Jekk dik it-talba tkun appoġġata minn minoranza ta' delegazzjonijiet li timblokka, kif stabbilit fl-Artikolu 8(3) tal-Ftehim Intern, flimkien mal-Artikolu 8(2) tal-Ftehim Intern, il-programm ta' azzjoni għandu jiġi adottat mill-Kummissjoni mingħajr il-proġett jew il-programm ikkonċernat. Sakemm il-Kummissjoni, f'konformità mal-fehmiet tad-delegazzjonijiet tal-Kumitat, ma tkunx tixtieq tissokta bil-proġett jew bil-programm irtirat, dan għandu jitressaq mill-ġdid lill-Kumitat barra mill-programm ta' azzjoni annwali fil-forma ta' miżura individwali li għandha mbagħad tiġi adottata mill-Kummissjoni skont il-proċeduri stabbiliti fl-Artikolu 14 tar-Regolament ta' Implimentazzjoni tal-11-il FEŻ.
      Artikolu 8
      Skambju ta' fehmiet
      1.   Kull delegazzjoni tista' tistieden lill-Kummissjoni f'kull mument sabiex tipprovdi informazzjoni lill-Kumitat u sabiex isir skambju ta' fehmiet dwar kwistjonijiet marbuta mal-kompiti deskritti fl-Artikoli 3(3), 7(2) u 14(2) tar-Regolament ta' Implimentazzjoni tal-11-il FEŻ. Kull evalwazzjoni, inklużi r-rakkomandazzjonijiet u l-azzjonijiet ta' segwitu jistgħu wkoll jiġu diskussi fil-Kumitat fuq talba ta' Stat Membru, f'konformità mal-Artikolu 18(2) tar-Regolament ta' Implimentazzjoni tal-11-il FEŻ. Kif stipulat fl-Artikolu 18(4) tar-Regolament ta' Implimentazzjoni tal-11-il FEŻ, il-Kummissjoni għandha tirrevedi l-progress li jkun sar fl-implimentazzjoni tal-11-il FEŻ, inkluż il-Programmi Indikattivi Nazzjonali, u għandha tippreżenta lill-Kunsill rapporti ta' implimentazzjoni fuq bażi annwali li jibdew mill-2015. Dak ir-rapport jista' jiġi diskuss ukoll fil-Kumitat fuq talba ta' Stat Membru.
      2.   Dan l-iskambju ta' fehmiet jista' jwassal għall-formulazzjoni ta' rakkomandazzjonijiet mid-delegazzjonijiet, li l-Kummissjoni tieħu kont tagħhom. Il-minuti tal-Kumitat għandhom jirriflettu l-interventi li jkunu saru. Intervent appoġġat minn maġġoranza kwalifikata ta' delegazzjonijiet, kif stabbilit fl-Artikolu 8(3) tal-Ftehim Intern, flimkien mal-Artikolu 8(2) tal-Ftehim Intern, għandu jiġi rreġistrat bħala rakkomandazzjoni.
      Artikolu 9
      Rappreżentazzjoni u kworum
      1.   Kull delegazzjoni għandha titqies bħala membru wieħed tal-Kumitat. Kull Stat Membru għandu jiddeċiedi l-kompożizzjoni tad-delegazzjoni tiegħu u għandu jinforma lill-President b'dan.
      2.   Bl-approvazzjoni tal-President, id-delegazzjonijiet jistgħu jiġu akkumpanjati minn esperti mhux governattivi, bl-ispejjeż tal-Istat Membru kkonċernat.
      F'perjodu raġonevoli ta' żmien, u fi kwalunkwe każ mhux aktar tard minn ħamest ijiem kalendarji qabel id-data tal-laqgħa, l-informazzjoni li ġejja għandha tiġi kkomunikata lill-President:

                  (a)

                  il-kompożizzjoni ta' kull delegazzjoni, ħlief meta l-President ikun jafha diġà;

                  (b)

                  l-isem u l-funzjonijiet ta' kull espert li jkun qed jakkumpanja d-delegazzjonijiet u l-għaliex hija meħtieġa l-preżenza tiegħu.

            Jekk il-President ma joġġezzjonax għall-parteċipazzjoni ta' espert qabel il-laqgħa relevanti, għandu jiġi meqjus li jkun ingħata permess.
      Qabel il-laqgħa, il-President għandu jinforma lid-delegazzjonijiet dwar il-parteċipazzjoni ta' espert mhux governattiv, filwaqt li jindika l-organizzazzjoni li hu jirrappreżenta.
      3.   Delegazzjoni tista', jekk ikun meħtieġ, tirrapreżenta massimu ta' Stat Membru wieħed ieħor. Il-President għandu jiġi avżat bil-miktub qabel il-bidu tal-laqgħa mid-delegazzjoni li tkun għandha tiġi rappreżentata.
      4.   Il-kworum meħtieġ għad-deliberazzjonijiet tal-Kumitat għandu jkun dak rikjest biex tingħata opinjoni b'maġġoranza kwalifikata skont l-Artikolu 14(3) u (4) tar-Regolament ta' Implimentazzjoni tal-11-il FEŻ.
      Artikolu 10
      Partijiet terzi u esperti
      1.   Ir-rappreżentanti tal-pajjiżi aderenti għandhom jiġu mistiedna jattendu l-laqgħat tal-Kumitat mid-data tal-iffirmar tat-Trattat tal-Adeżjoni.
      2.   Il-President jista' jiddeċiedi li jistieden rappreżentanti ta' partijiet terzi oħra jew esperti oħra sabiex jitkellmu dwar punti speċifiċi fl-aġenda tal-Kumitat, fuq inizjattiva tiegħu stess, jew fuq talba ta' membru tal-Kumitat. Madankollu, maġġoranza sempliċi tal-Istati Membri tista' topponi l-parteċipazzjoni tagħhom fil-laqgħa.
      3.   Ir-rappreżentanti tal-pajjiżi terzi u tal-esperti msemmijin fil-paragrafi 1 u 2 u dawk imsemmijin fl-Artikolu 9(2) ma għandhomx ikunu preżenti waqt il-votazzjoni tal-Kumitat, u ma għandhomx jipparteċipaw f'dik il-votazzjoni.
      Artikolu 11
      Proċedura bil-miktub
      1.   F'każijiet debitament iġġustifikati, il-President jista' jikseb l-opinjoni tal-Kumitat permezz tal-proċedura bil-miktub. Il-President għandu jikkomunika l-proposti tal-abbozz ta' miżuri lill-membri tal-Kumitat u għandu jistipula limitu ta' żmien għall-għoti ta' opinjoni skont l-urġenza tal-każ.
      Id-delegazzjonijiet għandhom 21 jum kalendarju minn meta jibagħtu l-proposti sabiex jadottaw pożizzjoni. Kull delegazzjoni tal-Kumitat li ma tesprimix l-oppożizzjoni jew l-intenzjoni tagħha li tastjeni qabel il-limitu ta' żmien stabbilit fil-komunikazzjoni, titqies li tkun qablet taċitament mal-proposta.
      F'każijiet ta' urġenza jew urġenza estrema f'pajjiż jew reġjun sieħeb, japplikaw l-istess limiti ta' żmien stabbiliti fl-Artikolu 5(2) u (3). Tali każijiet ta' urġenza jew ta' urġenza estrema għandhom ikunu debitament sostanzjati bil-miktub mill-Kummissjoni.
      2.   Madankollu, jekk membru tal-Kumitat jitlob biex l-abbozz ta' miżuri jittieħed inkonsiderazzjoni waqt laqgħa, il-proċedura bil-miktub għandha tintemm hemmhekk u l-miżuri proposti għandhom jitmexxew għal-laqgħa li jkun imiss.
      3.   Il-Kummissjoni għandha tgħarraf bil-miktub mingħajr dewmien lill-membri tal-Kumitat dwar l-eżitu ta' proċedura bil-miktub, u fi kwalunkwe każ mhux aktar tard minn sebat ijiem kalendarji wara li jiskadi il-limitu ta' żmien.
      Artikolu 12
      Appoġġ segretarjali
      Is-servizzi segretarjali tal-Kumitat għandhom jiġu provduti mill-Kummissjoni.
      Artikolu 13
      Minuti u rapport ta' sintesi tal-laqgħat
      Il-minuti ta' kull laqgħa għandhom jitħejjew taħt l-awspiċji tal-President u għandhom jinkludu l-opinjonijiet espressi dwar il-miżuri proposti u l-pożizzjonijiet espressi waqt il-laqgħa. Il-minuti għandhom jintbagħtu lill-membri tal-Kumitat mingħajr dewmien u, fejn possibbli, mhux aktar tard minn 14-il jum kalendarju mill-laqgħa. Għal-laqgħat li jsiru f'intervalli ta' erba' ġimgħat jew inqas, il-minuti għandhom jintbagħtu tal-anqas sebat ijiem kalendarji qabel il-laqgħa sussegwenti.
      Il-membri tal-Kumitat għandhom jibagħtu lill-President kummenti li jista' jkollhom dwar il-minuti bil-miktub. Il-Kumitat għandu jiġi infurmat dwar dan; jekk ikun hemm xi nuqqas ta' qbil, l-emenda proposta għandha tiġi diskussa mill-Kumitat. Jekk in-nuqqas ta' qbil jippersisti, l-emenda proposta għandha tiġi mehmuża mal-minuti.
      Artikolu 14
      Lista tal-attendenza
      1.   F'kull laqgħa, il-President għandu jieħu lista tal-attendenza li tispeċifika l-awtoritajiet u l-korpi li għalihom jappartjenu l-parteċipanti u għandu jqassamha lill-parteċipanti matul dik il-laqgħa.
      2.   Fil-bidu ta' kull laqgħa, kull delegazzjoni li l-parteċipazzjoni tagħha fix-xogħol tikkostitwixxi konflitt ta' interess fir-rigward ta' punt partikolari fuq l-aġenda għandha tgħarraf lill-President b'din is-sitwazzjoni. Barra minn hekk, kull persuna nominata mill-Istati Membri, kif ukoll l-esperti li kienu ġew awtorizzati mill-President sabiex jipparteċipaw fil-laqgħa skont l-Artikolu 9(2) u l-Artikolu 10(2), u rappreżentanti ta' partijiet terzi li kienu ġew mistiedna biex jattendu l-laqgħa skont l-Artikolu 10, iridu jinfurmaw lill-President b'kull konflitt ta' interess fir-rigward ta' xi punt partikolari fl-aġenda.
      Fil-każ ta' konflitt ta' interess bħal dan, il-persuna kkonċernata għandha, fuq talba tal-President, tirtira mil-laqgħa waqt li jkunu qed jiġu indirizzati l-punti relevanti tal-aġenda.
      Artikolu 15
      Korrispondenza
      1.   Il-korrispondenza li tirrigwarda l-Kumitat għandha tiġi indirizzata lill-Kummissjoni, għall-attenzjoni tas-segretarjat tal-Kumitat.
      2.   Il-korrispondenza indirizzata lid-delegazzjonijiet mis-segretarjat għandha tintbagħat elettronikament lir-Rappreżentanza Permanenti tal-Istat Membru kkonċernat bl-aktar mezz rapidu u affidabbli. Meta Rappreżentanza Permanenti tindika lill-Kummissjoni indirizz elettroniku speċifiku ċentrali għall-korrispondenza relatata mal-ħidma tal-Kumitati, dak l-indirizz għandu jintuża għall-korrispondenza. Barra minn hekk, il-korrispondenza tista' tiġi indirizzata direttament lill-persuni nominati mill-Istati Membri biex jirrappreżentawhom fil-Kumitat.
      3.   Ħlief f'ċirkustanzi eċċezzjonali, il-korrispondenza bejn il-Kummissjoni u d-delegazzjonijiet għandha tintbagħat fiż-żewġ direzzjonijiet bil-mezzi elettroniċi pprovduti mill-Kummissjoni.
      Artikolu 16
      Aċċess għad-dokumenti u kunfidenzjalità
      1.   It-talbiet għall-aċċess għad-dokumenti tal-Kumitat għandhom jiġu ttrattati skont ir-Regolament (KE) Nru 1049/2001 tal-Parlament Ewropew u tal-Kunsill (4). Il-Kummissjoni għandha tiddeċiedi dwar it-talbiet għall-aċċess għal dawk id-dokumenti skont ir-Regoli ta' Proċedura tagħha (5). Jekk it-talba tkun indirizzata lil xi Stat Membru, dan l-Istat Membru għandu japplika l-Artikolu 5 tar-Regolament (KE) Nru 1049/2001.
      2.   Id-diskussjonijiet tal-Kumitat għandhom ikunu kunfidenzjali.
      3.   Id-dokumenti mibgħuta lill-membri tal-Kumitat, lill-esperti u lir-rappreżentanti ta' partijiet terzi għandhom jinżammu kunfidenzjali, sakemm ma jkunx ingħata aċċess għal dawk id-dokumenti skont il-paragrafu 1, jew sakemm il-Kummissjoni ma tkunx għamlithom pubbliċi mod ieħor.
      4.   Il-membri tal-Kumitat, kif ukoll l-esperti u r-rappreżentanti ta' partijiet terzi, għandhom ikunu rikjesti li jirrispettaw l-obbligi ta' kunfidenzjalità stipulati f'dan l-Artikolu. Il-President għandu jiżgura li l-esperti u r-rappreżentanti ta' partijiet terzi jkunu konxji tar-rekwiżiti ta' kunfidenzjalità imposti fuqhom.
      Artikolu 17
      Protezzjoni ta' data personali
      L-ipproċessar tad-data personali mill-Kumitat u l-gruppi ta' ħidma tiegħu għandu jkun skont ir-Regolament (KE) Nru 45/2001 tal-Parlament Ewropew u tal-Kunsill (6), taħt ir-responsabbiltà tal-President li jaġixxi bħala l-kontrollur, fis-sens tal-punt (d) tal-Artikolu 2 ta' dak ir-Regolament.
      Artikolu 18
      Spejjeż operazzjonali
      1.   L-ispejjeż operazzjonali tal-Kumitat, inkluż l-spejjeż tal-ivvjaġġar għal parteċipant wieħed għal kull Stat Membru, għandhom jitħallsu mill-Kummissjoni.
      Jekk l-approprjazzjoni finanzjarja allokata tkun tippermetti, u fil-limiti ta' dik l-approprjazzjoni, il-Kummissjoni għandha tkopri l-ispejjeż tal-ivvjaġġar ta' żewġ membri tad-delegazzjoni li jagħmlu talba għal dan.
      2.   Il-Kummissjoni għandha tqiegħed għad-dispożizzjoni l-bini u r-riżorsi materjali meħtieġa għall-ħidma tal-Kumitat.

         (1)  Regolament tal-Kunsill (UE) 2015/322 tat-2 ta' Marzu 2015 dwar l-implimentazzjoni tal-11-il Fond Ewropew għall-Iżvilupp (ĠU L 58, 3.3.2015, p. 1).

         (2)  Deċiżjoni tal-Kunsill 2013/755/UE tal-25 ta' Novembru 2013 dwar l-assoċjazzjoni tal-pajjiżi u t-territorji extra-Ewropej mal-Unjoni Ewropea (“Deċiżjoni dwar l-Assoċjazzjoni Extra-Ewropea”), (ĠU L 344, 19.12.2013, p. 1).

         (3)  ĠU L 210, 6.8.2013, p. 1.

         (4)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).

         (5)  Regoli ta' Proċedura tal-Kummissjoni (K(2000) 3614) (ĠU L 308, 8.12.2000, p. 26); (Edizzjoni Speċjali bil-Malti: Kapitolu 01, Volum 003, p. 213).

         (6)  Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwi fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (ĠU L 8, 12.1.2001, p. 1).


title: Deċiżjoni tal-Kunsill ta' l- 7 ta' Mejju 2007 li taħtar il-membri u l-membri supplenti Griegi, Ungeriżi u Rumeni tal-Kumitat Konsultattiv għas-Sigurtà u s-Saħħa fuq il-Post tax-Xogħol

text:
               17.5.2007

               MT

               Il-Ġurnal Uffiċjali ta’ l-Unjoni Ewropea

               C 111/2

      DEĊIŻJONI TAL-KUNSILL

   ta' l-7 ta' Mejju 2007
   li taħtar il-membri u l-membri supplenti Griegi, Ungeriżi u Rumeni tal-Kumitat Konsultattiv għas-Sigurtà u s-Saħħa fuq il-Post tax-Xogħol
   (2007/C 111/02)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 202 tiegħu,
   Wara li kkunsidra d-Deċiżjoni tal-Kunsill (1) tat-22 ta' Lulju 2003 li tistabbilixxi Kumitat ta' Konsulenza dwar is-Sigurtà u s-Saħħa fuq il-Post tax-Xogħol, u b'mod partikolari l-Artikolu 3 tagħha,
   Wara li kkunsidra l-lista ta' kandidati ppreżentata lill-Kunsill mill-Gvernijiet ta' l-Istati Membri,
   Billi:

               (1)

               Permezz tad-Deċiżjoni 2007/144/KE (2), il-Kunsill ħatar il-membri u l-membri supplenti tal-Kumitat Konsultattiv għas-Sigurtà u s-Saħħa fuq il-Post tax-Xogħol, għall-perijodu mill-1 ta' Marzu 2007 sat-28 ta' Frar 2010, ħlief il-membri u l-membri supplenti Griegi, Ungeriżi u Rumeni.

               (2)

               Il-Gvernijiet tal-Greċja, l-Ungerija u r-Rumanija ppreżentaw il-kandidati għall-positijiet li għandhom jimtlew,

         IDDEĊIEDA:
   Artikolu uniku
   Dawn li ġejjin huma maħtura membri u membri supplenti tal-Kumitat Konsultattiv għas-Sigurtà u s-Saħħa fuq il-Post tax-Xogħol għall-perijodu li jiskadi fit-28 ta' Frar 2010:
   I.   RAPPREŻENTANTI TAL-GVERN

               Pajjiż

               Membri

               Membri Supplenti

               Ungerija

               Is-Sur András BÉKÉS

               Is-Sinjura Judit RÁCZNÉ BENCZE
               Is-Sinjura Mária GROSZMANN

         II.   RAPPREŻENTANTI TAL-ĦADDIEMA

               Pajjiż

               Membri

               Membri Supplenti

               Ungerija

               Is-Sur Pál GERGELY

               Is-Sur Károly GYÖRGY
               Is-Sinjura Szilvia BORBÉLY

               Rumanija

               Is-Sur Cornel CONSTANTINOAIA

               Is-Sur Adrian COJOCARU
               Is-Sinjura Maria GHIMPĂU

         III.   RAPPREŻENTANTI TA' MIN IĦADDEM

               Pajjiż

               Membri

               Membri Supplenti

               Greċja

               Is-Sur Pavlos KIRIAKONGONAS

               Is-Sinjura Natasa AVLONITOU
               Is-Sur Christos KAVALOPOULOS

               Ungerija

               Is-Sur Géza BOMBERA

               Is-Sur Antal SZABADKAI
               Is-Sinjura Judit NOSZTRAI

               Rumanija

               Is-Sur Adrian IZVORANU

               Is-Sur Ovidiu NICOLESCU
               Is-Sur Cazimir IONESCU

      Magħmul fi Brusseli, ta' l-7 ta' Mejju 2007.

            Għall-Kunsill

            Il-President

         H. SEEHOFER

      (1)  ĠU C 218, 13.9.2003, p. 1.

      (2)  ĠU L 64, 2.3.2007, p. 30.


title: Deċiżjoni tal-Kunsill tat-12 ta' Frar li tistabbilixxi għall-perijodu 2007-2013 il-Programm Speċifiku Ġustizzja Kriminali bħala parti mill-Programm Ġenerali dwar id-Drittijiet Fundamentali u l-Ġustizzja

text:
               24.2.2007

               MT

               Il-Ġurnal Uffiċjali ta’ l-Unjoni Ewropea

               13

         DEĊIŻJONI TAL-KUNSILL
   tat-12 ta' Frar
   li tistabbilixxi għall-perijodu 2007-2013 il-Programm Speċifiku “Ġustizzja Kriminali” bħala parti mill-Programm Ġenerali dwar id-Drittijiet Fundamentali u l-Ġustizzja
   (2007/126/ĠAI)
   IL-KUNSILL TA' L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 31 u l-Artikolu 34(2)(ċ) tiegħu,
   Wara li kkunsidra l-proposta tal-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               L-Artikolu 29 tat-Trattat dwar l-Unjoni Ewropea jiddikjara li l-għan ta' l-Unjoni huwa li tipprovdi liċ-ċittadini b'livell għoli ta' sigurtà f'żona ta' libertà, sigurtà u ġustizzja billi tiżviluppa azzjoni komuni fost l-Istati Membri fil-qasam tal-kooperazzjoni ġudizzjarja f'materji kriminali.

               (2)

               Skond l-Artikolu 31 tat-Trattat dwar l-Unjoni Ewropea, azzjoni komuni f'materji kriminali għandha tinkludi, b'mod partikolari, kooperazzjoni bejn l-awtoritajiet kompetenti ta' l-Istati Membri.

               (3)

               Waqt li jibni fuq il-konklużjonijiet tal-Kunsill Ewropew ta' Tampere, il-Programm ta' l-Aja, adottat mill-Kunsill Ewropew f'Novembru 2004, jafferma mill-ġdid il-prijorità li jissaħħu l-Libertà, is-Sigurtà u l-Ġustizzja fl-Unjoni Ewropea, b'mod partikolari billi tittejjeb il-kooperazzjoni ġudizzjarja f'materji kriminali, fuq il-bażi tal-prinċipju ta' rikonoxximent reċiproku.

               (4)

               Il-programm kwadru stabbilit bid-Deċiżjoni tal-Kunsill 2002/630/ĠAI tat-22 ta' Lulju 2002 li tistabbilixxi programm kwadru dwar il-kooperazzjoni tal-pulizija u dik ġudizzjarja f'materji kriminali (AGIS) (2) ikkontribwixxa b'mod konsiderevoli għat-tisħiħ tal-kooperazzjoni bejn il-pulizija u aġenziji oħra ta' l-infurzar tal-liġi u l-ġudikatura fl-Istati Membri u għat-titjib tal-ftehim u l-fiduċja reċiproċi bejn is-sistemi tal-pulizija, ġudizzjarji, legali u amministrattivi tagħhom.

               (5)

               L-għanijiet ambizzjużi stabbiliti mit-Trattat u l-Programm ta' l-Aja għandhom jiġu realizzati permezz ta' l-istabbiliment ta' programm flessibbli u effettiv li jiffaċilita l-ippjanar u l-implimentazzjoni.

               (6)

               Il-Programm għandu jtejjeb il-kunfidenza reċiproka fost il-ġudikatura. Il-kunfidenza reċiproka, skond il-Programm ta' l-Aja, għandha tiġi msaħħa billi jiġu żviluppati netwerks ta' organizzazzjonijiet u istituzzjonijiet ġudizzjarji, billi jiġi mtejjeb it-taħriġ fil-professjonijiet ġudizzjarji, billi tiġi żviluppata l-evalwazzjoni ta' l-implimentazzjoni tal-politika ta' l-UE fil-qasam tal-ġustizzja, filwaqt li tiġi rispettata bis-sħiħ l-indipendenza tal-ġudikatura, permezz taż-żieda tar-riċerka fil-qasam tal-kooperazzjoni ġudizzjarja, u billi jiġu ffaċilitati proġetti operattivi fost l-Istati Membri li għandhom l-għan li jimmodernizzaw il-ġustizzja.

               (7)

               Il-Programm għandu jiffaċilita wkoll l-implimentazzjoni tal-prinċipju ta' rikonoxximent reċiproku permezz tat-titjib ta' l-għarfien reċiproku dwar kundanni preċedenti mogħtija fl-Unjoni Ewropea, b'mod partikolari permezz tal-ħolqien ta' sistema kompjuterizzata ta' skambju ta' informazzjoni dwar rekords kriminali.

               (8)

               In-Netwerk Ewropew għat-Taħriġ Ġudizzjarju stabbilit minn istituzzjonijiet speċifikament responsabbli għat-taħriġ tal-ġudikatura professjonali ta' l-Istati Membri kollha jippromwovi programm ta' taħriġ għall-imħallfin u l-prosekuturi pubbliċi b'dimensjoni Ewropea ġenwina. Dan jikkontribwixxi għat-tisħiħ tal-kunfidenza reċiproka u jtejjeb il-ftehim reċiproku bejn awtoritajiet ġudizzjarji u sistemi legali differenti.

               (9)

               Ladarba l-għanijiet ta' din id-Deċiżjoni ma jistgħux jinkisbu biżżejjed mill-Istati Membri u jistgħu għalhekk, minħabba l-iskala jew l-effetti tal-programm, jinkisbu aħjar fuq il-livell ta' l-Unjoni Ewropea, il-Kunsill jista' tadotta miżuri skond il-prinċipju tas-sussidjarjetà kif stabbilit fl-Artikolu 5 tat-Trattat li jistabbilixxi l-Komunità Ewropea li sar applikabbli għall-Unjoni mill-Artikolu 2 tat-Trattat dwar l-Unjoni Ewropea. Skond il-prinċipju tal-proporzjonalità, kif stabbilit fl-Artikolu 5 tat-Trattat li jistabbilixxi l-Komunità Ewropea, din id-Deċiżjoni ma tmurx lil hinn minn dak li huwa meħtieġ biex jinkisbu dawk l-għanijiet.

               (10)

               Ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), minn issa 'l quddiem imsejjaħ “ir-Regolament Finanzjarju”, u r-Regolament tal-Kummissjoni (KE, Euratom) Nru 2342/2002 (4) tat-23 ta' Diċembru 2002 li jistabbilixxi r-regoli dettaljati għall-implimentazzjoni tar-Regolament tal-Kunsill 1605/2002, li jissalvagwardjaw l-interessi finanzjarji tal-Komunità, japplika b'kont meħud tal-prinċipji tas-sempliċità u l-konsistenza fl-għażla ta' l-istrumenti tal-baġit, limitazzjoni fuq in-numru ta' każijiet fejn il-Kummissjoni żżomm ir-responsabbiltà diretta għall-implimentazzjoni u l-amministrazzjoni tagħhom, u l-proporzjonalità meħtieġa bejn l-ammont ta' riżorsi u l-piż amministrattiv relatat ma' l-użu tagħhom.

               (11)

               Għandhom jittieħdu wkoll miżuri xierqa għall-prevenzjoni ta' irregolaritajiet u frodi, u għandhom jittieħdu l-passi meħtieġa biex jiġu rkuprati fondi mitlufa, imħallsa b'mod mhux dovut jew użati ħażin skond ir-Regolamenti tal-Kunsill (KE, Euratom) Nru 2988/95 tat-18 ta' Diċembru 1995 dwar il-protezzjoni ta' l-interessi finanzjarji tal-Komunità Ewropea (5), (Euratom, KE) Nru 2185/96 tal-11 ta' Novembru 1996 dwar kontrolli u spezzjonijiet fil-post imwettqa mill-Kummissjoni (6) u r-Regolament (KE) Nru 1073/1999 tal-Parlament Ewropew u tal-Kunsill tal-25 ta' Mejju 1999 dwar investigazzjonijiet imwettqa mill-Uffiċċju Ewropew ta' Kontra l-Frodi (OLAF) (7).

               (12)

               Ir-Regolament Finanzjarju jirrikjedi li jiġi adottat att bażiku biex ikopri għotjiet operattivi.

               (13)

               Il-miżuri meħtieġa għall-implimentazzjoni ta' din id-Deċiżjoni għandhom jiġu adottati skond il-proċeduri stabbiliti fiha, bl-assistenza ta' kumitat.

               (14)

               Huwa xieraq li d-Deċiżjoni 2002/630/ĠAI tiġi sostitwita mill-1 ta' Jannar 2007 b'din id-Deċiżjoni u b' Deċiżjoni li tistabbilixxi Programm Speċifiku ''il-Prevenzjoni ta' u l-ġlieda kontra l-kriminalità''.

               (15)

               Sabiex tiġi żgurata l-implimentazzjoni effettiva u fil-ħin tal-programm, din id-Deċiżjoni għandha tapplika mill-1 ta' Jannar 2007,

         IDDEĊIEDA KIF ĠEJ:
   Artikolu 1
   Suġġett
   1.   Din id-Deċiżjoni tistabbilixxi l-programm speċifiku dwar il-ġustizzja kriminali, minn issa 'l quddiem imsejjaħ “il-programm” bħala parti mill-programm ġenerali dwar id-Drittijiet Fundamentali u l-Ġustizzja, sabiex jikkontribwixxi għat-tisħiħ taż-żona ta' Libertà, Sigurtà u Ġustizzja.
   2.   Il-programm għandu jkopri l-perijodu mill-1 ta' Jannar 2007 sal-31 ta' Diċembru 2013.
   Artikolu 2
   Għanijiet ġenerali
   1.   Il-programm għandu jkollu dawn l-għanijiet ġenerali li ġejjin:

               (a)

               Li jippromwovi l-kooperazzjoni ġudizzjarja bl-għan li jikkontribwixxi għall-ħolqien ta' żona Ewropea ġenwina tal-ġustizzja f'materji kriminali bbażata fuq rikonoxximent u kunfidenza reċiproċi;

               (b)

               Li jippromwovi l-kompatibbiltà fir-regoli applikabbli fl-Istati Membri kif jista' jkun meħtieġ biex tittejjeb il-kooperazzjoni ġudizzjarja. Li jippromwovi tnaqqis f'ostakoli legali eżistenti għall-funzjonament tajjeb tal-kooperazzjoni ġudizzjarja bil-ħsieb tat-tisħiħ tal-koordinazzjoni ta' investigazzjonijiet u ż-żieda tal-kompatibbiltà tas-sistemi ġudizzjarji eżistenti fl-Istati Membri ma' l-Unjoni Ewropea bil-ħsieb li jiġi provdut segwitu adegwat għal investigazzjonijiet ta' l-awtoritajiet ta' l-infurzar tal-liġi ta' l-Istati Membri;

               (ċ)

               Li jtejjeb il-kuntatti u l-iskambju ta' informazzjoni u ta' l-aħjar prattika bejn l-awtoritajiet legali, ġudizzjarji u amministrattivi u l-professjonijiet legali: avukati u professjonisti oħra involuti fil-ħidma tal-ġudikatura, u li jrawwem it-taħriġ tal-membri tal-ġudikatura, bil-ħsieb tat-tisħiħ tal-fiduċja reċiproka.

               (d)

               Li jtejjeb ulterjorment il-fiduċja reċiproka bil-ħsieb li jiżgura l-protezzjoni tad-drittijiet ta' vittmi u ta' akkużati.

         2.   Mingħajr preġudizzju għall-għanijiet u s-setgħat tal-Komunità Ewropea, l-għanijiet ġenerali tal-Programm jikkontribwixxu għall-iżvilupp tal-politika komunitarja, u b'mod aktar speċifiku għall-ħolqien ta' żona ġudizzjarja.
   Artikolu 3
   Għanijiet speċifiċi
   Il-Programm għandu jkollu dawn l-għanijiet speċifiċi li ġejjin:

               (a)

               Li jrawwem kooperazzjoni ġudizzjarja f'materji kriminali bl-għan li:

                           (i)

                           jippromwovi r-rikonoxximent reċiproku ta' deċiżjonijiet u sentenzi ġudizzjarji;

                           (ii)

                           jelimina ostakoli maħluqa minn disparitajiet bejn is-sistemi ġudizzjarji ta' l-Istati Membri u jippromwovi l-approssimazzjoni meħtieġa ta' liġi kriminali sostantiva dwar kriminalità gravi, b'mod partikolari b'dimensjoni transkonfinali;

                           (iii)

                           jsaħħaħ aktar l-istabbiliment ta' regoli minimi dwar aspetti ta' liġi kriminali proċedurali bil-ħsieb tal-promozzjoni ta' l-aspetti prattiċi ta' kooperazzjoni ġudizzjarja;

                           (iv)

                           jiggarantixxi amministrazzjoni xierqa tal-ġustizzja billi jevita l-konflitti ta' ġurisdizzjoni;

                           (v)

                           jtejjeb l-iskambju ta' informazzjoni, permezz ta' l-użu ta' sistemi kompjuterizzati, b'mod partikolari informazzjoni meħuda minn rekords kriminali nazzjonali;

                           (vi)

                           jippromwovi d-drittijiet ta' l-akkużati kif ukoll l-assistenza soċjali u legali għall-vittmi.

                           (vii)

                           iħeġġeġ lill-Istati Membri jżidu l-kooperazzjoni ma' l-Eurojust fil-ġlieda kontra l-kriminalità organizzata transkonfinali u kriminalità gravi oħra;

                           (viii)

                           Jippromwovi miżuri bil-għan ta' soċjalizzazzjoni mill-ġdid effettiva ta' delinkwenti, b'mod partikolari delinkwenti żgħar fl-età.

               (b)

               Li jtejjeb l-għarfien reċiproku tas-sistemi legali u ġudizzjarji ta' l-Istati Membri f'materji kriminali u li jippromwovi u jsaħħaħ in-netwerking, il-kooperazzjoni reċiproka, l-iskambju u t-tixrid ta' informazzjoni, esperjenzi u ta' l-aħjar prattiki.

               (ċ)

               Li jiżgura l-implimentazzjoni tajba, l-applikazzjoni korretta u konkreta u l-evalwazzjoni ta' strumenti ta' l-Unjoni fl-oqsma tal-kooperazzjoni ġudizzjarja f'materji kriminali;

               (d)

               Li jtejjeb l-informazzjoni dwar is-sistemi legali fl-Istati Membri u l-aċċess għall-ġustizzja;

               (e)

               Li jippromwovi t-taħriġ fil-liġi Komunitarja u ta' l-Unjoni għall-ġudikatura, l-avukati u professjonisti oħra involuti fil-ħidma tal-ġudikatura;

               (f)

               Li jevalwa l-kondizzjonijiet ġenerali meħtieġa għall-iżvilupp ta' kunfidenza reċiproka permezz tat-titjib ta' ftehim reċiproku bejn l-awtoritajiet ġudizzjarji u sistemi legali differenti, b'mod partikolari fir-rigward ta' l-implimentazzjoni tal-politika ta' l-UE fil-qasam tal-ġustizzja;

               (g)

               Li jiżviluppa u jimplimenta sistema kompjuterizzata ta' skambju ta' informazzjoni dwar rekords kriminali u li jappoġġa studji għall-iżvilupp ta' tipi oħra ta' skambju ta' informazzjoni.

         Artikolu 4
   Azzjonijiet eleġibbli
   Bil-ħsieb li jiġu persegwiti l-għanijiet ġenerali u speċifiċi stabbiliti fl-Artikoli 2 u 3, dan il-programm għandu jappoġġa taħt il-kondizzjonijiet imniżżlin fil-Programm ta' ħidma annwali t-tipi ta' azzjonijiet li ġejjin:

               (a)

               azzjonijiet speċifiċi meħuda mill-Kummissjoni, bħal studji u riċerka, ħolqien u implimentazzjoni ta' proġetti speċifiċi bħall-ħolqien ta' sistema kompjuterizzata ta' skambju ta' informazzjoni dwar rekords kriminali, stħarriġ ta' l-opinjoni pubblika u servejs, tfassil ta' indikaturi u metodoloġiji komuni, ġbir, żvilupp u tixrid ta' data u ta' statistika, seminars, konferenzi u laqgħat ta' esperti, organizzazzjoni ta' kampanji u avvenimenti pubbliċi, żvilupp u manutenzjoni ta' websites, preparazzjoni u tixrid ta' materjali ta' informazzjoni, appoġġ lil u żvilupp ta' netwerks ta' esperti nazzjonali, attivitajiet analitiċi, ta' monitoraġġ u ta' evalwazzjoni; jew

               (b)

               proġetti transnazzjonali speċifiċi ta' interess ta' l-Unjoni ppreżentati minn ta' l-inqas żewġ Stati Membri jew minn ta' l-inqas Stat Membru wieħed u pajjiż wieħed ieħor li jista' jkun pajjiż aderenti jew pajjiż kandidat taħt il-kondizzjonijiet li jidhru fil-programmi ta' ħidma annwali; jew

               (ċ)

               appoġġ għall-attivitajiet ta' organizzazzjonijiet mhux governattivi jew entitajiet oħra li għandhom l-għan ta' interess Ewropew ġenerali skond l-għanijiet ġenerali tal-programm taħt il-kondizzjonijiet stabbiliti fil-programmi ta' ħidma annwali; jew;

               (d)

               għotja operattiva biex tiġi kofinanzjata n-nefqa assoċjata mal-programm ta' ħidma permanenti tan-Netwerk Ewropea għat-Taħriġ Ġudizzjarju li għandha l-għan ta' interess ġenerali Ewropew fil-qasam tat-taħriġ tal-ġudikatura.

               (e)

               Proġetti nazzjonali fi Stati Membri, li

                           (i)

                           jħejju proġetti transnazzjonali u/jew azzjonijiet ta' l-Unjoni (“miżuri ta' avvjament”),

                           (ii)

                           jikkomplementaw proġetti transnazzjonali u/jew azzjonijiet ta' l-Unjoni (“miżuri komplementarji”),

                           (iii)

                           jikkontribwixxu għall-iżvilupp ta' metodi innovattivi u/jew ta' teknoloġiji b'potenzjal għal trasferibbiltà għal azzjonijiet fil-livell ta' l-Unjoni, jew jiżviluppaw tali metodi jew teknoloġiji bil-ħsieb li jittrasferuhom lil Stati Membri oħra u/jew lil stat ieħor li jista' jkun pajjiż aderenti jew pajjiż kandidat,

         Artikolu 5
   Gruppi ta' Mira
   Il-programm huwa ddestinat għal inter alia, prattikanti legali, rappreżentanti ta' servizzi ta' assistenza għall-vittmi, u professjonisti oħra involuti fil-ħidma tal-ġudikatura, l-awtoritajiet nazzjonali u ċ-ċittadini ta' l-Unjoni b'mod ġenerali.
   Artikolu 6
   Aċċess għall-Programm
   1.   L-aċċess għall-Programm għandu jkun miftuħ għal istituzzjonijiet u organizzazzjonijiet pubbliċi jew privati, inklużi organizzazzjonijiet professjonali, universitajiet, istituzzjonijiet ta' riċerka, u istituzzjonijiet ta' taħriġ legali jew ġudizzjarju jew ta' taħriġ ulterjuri għal prattikanti legali, organizzazzjonijiet mhux governattivi ta' l-Istati Membri. Korpi u organizzazzjonijiet li huma orjentati għall-profitt għandu jkollhom aċċess għal Programm biss flimkien ma' organizzazzjonijiet bla profitt jew statali.
   “Prattikanti legali” tfisser, inter alia, imħallfin, prosekuturi, avukati, konsulenti legali, uffiċjali tal-ministeri, uffiċjali tal-qorti, bailiffs, interpreti tal-qorti u professjonisti oħra involuti fix-xogħol tal-ġudikatura fil-qasam tal-liġi kriminali.
   2.   Ma jistgħux jiġu ppreżentati proġetti minn pajjiżi terzi jew minn organizzazzjonijiet internazzjonali iżda dawn jistgħu jieħdu sehem bħala msieħba.
   Artikolu 7
   Tipi ta' intervent
   1.   Il-finanzjament Komunitarju jista' jieħu l-forom legali li ġejjin:

               (a)

               għotjiet,

               (b)

               kuntratti ta' akkwist pubbliku.

         2.   Għotjiet Komunitarji għandhom normalment jingħataw wara sejħiet għal proposti, ħlief f'każijiet eċċezzjonali ta' emerġenza ssostanzjati kif dovut jew fejn il-karatteristiċi tal-benefiċjarju ma jħallu l-ebda għażla oħra għal azzjoni partikolari, u għandhom jiġu pprovduti permezz ta' għotjiet operattivi u għotjiet għal azzjonijiet.
   Il-programm ta' ħidma annwali għandu jispeċifika r-rata minima tan-nefqa annwali li għandha tingħata għall-għotjiet. Din ir-rata minima għandha tkun mill-anqas ta' 65 %.
   Ir-rata massima ta' kofinanzjament ta' l-ispejjeż tal-proġetti għandha tiġi speċifikata fil-programm ta' ħidma annwali.
   3.   Barra minn hekk, huwa previst infiq għal miżuri ta' akkumpanjament, permezz ta' kuntratti ta' akkwist pubbliku, f'liema każ il-fondi Komunitarji għandhom ikopru x-xiri ta' servizzi u merkanzija. Dan għandu jkopri, inter alia, nefqa fuq informazzjoni u komunikazzjoni, tħejjija, implimentazzjoni, monitoraġġ, ikkontrollar u evalwazzjoni ta' proġetti, politika, programmi u leġiżlazzjoni.
   Artikolu 8
   Miżuri implimentattivi
   1.   Il-Kummissjoni għandha timplimenta l-appoġġ finanzjarju Komunitarju skond ir-Regolament (KE, Euratom) Nru 1605/2002, hawn aktar il' quddiem imsejjaħ ''ir-Regolament Finanzjarju'' .
   2.   Biex timplimenta l-Programm, il-Kummissjoni għandha, fil-limiti ta' l-għanijiet ġenerali stabbiliti fl-Artikolu 2, tadotta programm ta' ħidma annwali, sa' l-aħħar ta' Settembru li jispeċifika l-għanijiet speċifiċi, il-prijoritajiet tematiċi, deskrizzjoni ta' miżuri ta' akkumpanjament previsti fl-Artikolu 7(3) u, jekk ikun meħtieġ, lista ta' azzjonijiet oħrajn.
   Il-programm ta' ħidma annwali għall-2007 għandu jiġi adottat tliet xhur wara li jkollha effett din id-Deċiżjoni.
   3.   Il-programm ta' ħidma annwali għandu jiġi adottat skond il-proċedura amministrattiva stabbilita fl-Artikolu 11.
   4.   Il-proċeduri ta' evalwazzjoni u ta' għoti relatati ma' għotjiet għal azzjonijiet għandhom jieħdu kont, inter alia, tal-kriterji li ġejjin:

               (a)

               il-konformità mal-programm ta' ħidma annwali, l-għanijiet ġenerali kif speċifikati fl-Artikolu 2 u l-miżuri meħuda fl-oqsma differenti kif speċifikati fl-Artikoli 3 u 4;

               (b)

               il-kwalità ta' l-azzjoni proposta fir-rigward tal-konċepiment, l-organizzazzjoni u l-preżentazzjoni tagħha u r-riżultati mistennija minnha;

               (ċ)

               l-ammont mitlub għall-finanzjament Komunitarju u kemm hu xieraq meta jitqiesu r-riżultati mistennija;

               (d)

               l-impatt tar-riżultati mistennija fuq l-għanijiet ġenerali definiti fl-Artikolu 2 u fuq il-miżuri li ttieħdu fl-oqsma differenti kif speċifikat fl-Artikoli 3 u 4.

         5.   L-applikazzjonijiet għal għotjiet operattivi, imsemmija fl-Artikolu 4(ċ) u (d), għandhom jiġu valutati fid-dawl ta':

               (a)

               il-konsistenza ma' l-għanijiet tal-Programm;

               (b)

               il-kwalità ta' l-attivitajiet ippjanati;

               (ċ)

               l-effett multiplikatur probabbli ta' dawn l-attivitajiet fuq il-pubbliku;

               (d)

               l-impatt ġeografiku ta' l-attivitajiet imwettqa;

               (e)

               l-involviment taċ-ċittadini fl-organizzazzjoni tal-korpi kkonċernati;

               (f)

               il-proporzjon tal-kost/benefiċċju ta' l-attività proposta.

         6.   Deċiżjonijiet relatati ma' azzjonijiet sottomessi taħt l-Artikolu 4(1)(a) għandhom ikunu adottati mill-Kummissjoni skond il-proċedura amministrattiva stabbilita fl-Artikolu 11. Deċiżjonijiet relatati ma' azzjonijiet sottomessi taħt l-Artikolu 4(1)(b),(ċ),(d) u (e) għandhom ikunu adottati mill-Kummissjoni skond il-proċedura ta' konsultazzjoni stabbilita fl-Artikolu 10.
   Deċiżjonijiet dwar applikazzjonijiet għal għotjiet li jinvolvu korpi jew organizzazjonijiet orjentati lejn il-profitt għandhom ikunu adottati mill-Kummissjoni skond il-proċedura amministrattiva stabbilita fl-Artikolu 11.
   7.   Skond l-Artikolu 113(2) tar-Regolament Finanzjarju, il-prinċipju ta' tnaqqis gradwali ma għandux japplika għall-għotja operattiva mogħtija lin-Netwerk Ewropea għat-Taħriġ Ġudizzjarju ladarba għandha objettiv ta' interess ġenerali Ewropew.
   Artikolu 9
   Kumitat
   1.   Il-Kummissjoni għandha tkun assistita minn kumitat, kompost minn rappreżentanti ta' l-Istati Membri u presedut mir-rappreżentant tal-Kummissjoni (minn issa 'l quddiem imsejjaħ “il-Kumitat”).
   2.   Il-Kumitat għandu jadotta r-regoli ta' proċedura tiegħu.
   3.   Il-Kummissjoni tista' tistieden rappreżentanti mill-pajjiżi applikanti għal laqgħat ta' informazzjoni wara l-laqgħat tal-Kumitat.
   Artikolu 10
   Proċedura konsultattiva
   1.   Fejn issir referenza għal dan l-Artikolu, ir-rappreżentant tal-Kummissjoni għandu jissottometti lill-Kumitat abbozz tal-miżuri li għandhom jittieħdu. Il-Kumitat għandu jagħti l-opinjoni tiegħu dwar l-abbozz, f'limitu ta' żmien li l-president jista' jistabbilixxi skond l-urġenza tal-kwistjoni, jekk meħtieġ permezz ta' votazzjoni.
   2.   L-opinjoni għandha tiġi rreġistrata fil-minuti; kull Stat Membru jista' jitlob li l-pożizzjoni tiegħu tiġi rreġistrata fil-minuti.
   3.   Il-Kummissjoni għandha tieħu l-akbar kont possibbli ta' l-opinjoni mogħtija mill-Kumitat. Hija għandha tinforma lill-Kumitat dwar il-mod ta' kif ittieħed kont ta' l-opinjoni.
   Artikolu 11
   Proċedura amministrattiva
   1.   Fejn issir referenza għal dan l-Artikolu, ir-rappreżentant tal-Kummissjoni għandu jissottometti lill-Kumitat abbozz tal-miżuri li għandhom jittieħdu. Il-Kumitat għandu jagħti l-opinjoni tiegħu dwar l-abbozz, f'terminu ta' żmien li l-President jista' jistabbilixxi skond l-urġenza tal-kwistjoni. Fil-każ ta' deċiżjonijiet li l-Kunsill għandu jadotta dwar proposta mill-Kummissjoni, l-opinjoni għandha tiġi mogħtija mill-maġġoranza stabbilita fl-Artikolu 205(2) tat-Trattat li jistabbilixxi l-Komunità Ewropea. Il-voti tar-rappreżentanti ta' l-Istati Membri fil-Kumitat għandhom jiġu ppeżati bil-mod stabbilit f'dak l-Artikolu. Il-President ma għandux jivvota.
   2.   Il-Kummissjoni għandha tadotta miżuri li għandhom japplikaw minnufih. Madankollu, jekk il-miżuri ma jkunux skond l-opinjoni tal-Kumitat, huma għandhom jiġu kkomunikati mill-Kummissjoni lill-Kunsill immedjatament. F'dak il-każ, il-Kummissjoni tista' tiddeferixxi l-applikazzjoni tal-miżuri li tkun iddeċidiet dwarhom għal perijodu ta' tliet xhur mid-data ta' tali komunikazzjoni.
   3.   Il-Kunsill, filwaqt li jaġixxi b'maġġoranza kwalifikata, jista' jieħu deċiżjoni differenti fil-perijodu previst mill-paragrafu 2.
   Artikolu 12
   Komplementarjetà
   1.   Għandhom ikunu mfittxija sinerġiji u komplementarjetà ma' strumenti Komunitarji u ta' l-Unjoni oħra, inter alia mal-programm speċifiku ''Ġustizzja Ċivili'' bħala parti mill-programm ġenerali dwar id-Drittijiet Fundamentali u l-Ġustizzja, u l-Programmi Ġenerali dwar is-Sigurtà u s-Salvagwardja tal-Libertajiet u s-Solidarjetà u l-Maniġġar ta' Flussi ta' Migrazzjoni. L-element statistiku ta' l-informazzjoni dwar il-ġustizzja kriminali għandu jiġi żviluppat b'kollaborazzjoni ma' l-Istati Membri, bl-użu, skond kif ikun meħtieġ, tal-Programm Statistiku Komunitarju.
   2.   Il-Programm jista' jikkondividi r-riżorsi ma' strumenti Komunitarji u ta' l-Unjoni oħra, b'mod partikolari l-programm speċifiku ''Ġustizzja Ċivili'' bħala parti mill-Programm Ġenerali dwar id-Drittijiet Fundamentali u l-Ġustizzja, sabiex jiġu implimentati azzjonijiet li jissodisfaw l-għanijiet taż-żewġ programmi.
   3.   Operazzjonijiet iffinanzjati taħt din id-Deċiżjoni ma għandhomx jirċievu assistenza għall-istess għan minn strumenti finanzjarji Komunitarji u ta' l-Unjoni oħra. Għandu jkun żgurat li l-benefiċjarji ta' din id-Deċiżjoni għandhom jipprovdu lill-Kummissjoni bl-informazzjoni dwar finanzjament irċevut mill-baġit ġenerali ta' l-Unjoni Ewropea u minn sorsi oħra, kif ukoll informazzjoni dwar applikazzjonijiet kurrenti għal finanzjament.
   Artikolu 13
   Riżorsi tal-Baġit
   Ir-riżorsi tal-baġit allokati għall-azzjonijiet previsti fil-programm għandhom jiddaħħlu fl-approprjazzjonijiet annwali tal-baġit ġenerali ta' l-Unjoni Ewropea. L-approprjazzjonijiet annwali disponibbli għandhom jiġu awtorizzati mill-awtorità tal-baġit fil-limiti tal-qafas finanzjarju.
   Artikolu 14
   Monitoraġġ
   1.   Il-Kummissjoni għandha tiżgura li għal kwalunkwe azzjoni ffinanzjata mill-Programm, il-benefiċjarju għandu jissottometti rapporti tekniċi u finanzjarji dwar il-progress tal-ħidma u li rapport finali għandu jiġi sottomess fi żmien tliet xhur mit-tlestija ta' l-azzjoni. Il-Kummissjoni għandha tiddetermina l-forma u l-istruttura tar-rapporti.
   2.   Il-Kummissjoni għandha tiżgura li l-kuntratti u l-ftehim li jirriżultaw mill-implimentazzjoni tal-Programm jipprevedu b'mod partikolari għas-superviżjoni u l-kontroll finanzjarju mill-Kummissjoni (jew kwalunkwe rappreżentant awtorizzat minnha), jekk meħtieġ permezz ta' kontrolli fuq il-post, inklużi kontrolli ta' kampjuni, u verifiki mill-Qorti ta' l-Awdituri.
   3.   Il-Kummissjoni għandha tiżgura li għal perijodu ta' ħames snin wara l-aħħar pagament fir-rigward ta' kwalunkwe azzjoni, il-benefiċjarju ta' assistenza finanzjarja għandu jżomm għad-dispożizzjoni tal-Kummissjoni d-dokumenti kollha ta' appoġġ fir-rigward tan-nefqa fuq l-azzjoni.
   4.   Abbażi tar-riżultati tar-rapporti u l-kontrolli fuq il-post imsemmija fil-paragrafi 1 u 2, il-Kummissjoni għandha tiżgura, jekk meħtieġ, li l-iskala jew il-kondizzjonijiet ta' l-allokazzjoni ta' l-assistenza finanzjarja oriġinarjament approvata, kif ukoll l-iskeda ta' żmien għall-pagamenti jiġu aġġustati.
   5.   Il-Kummissjoni għandha tiżgura li kull pass ieħor meħtieġ biex tivverifika li l-azzjonijiet iffinanzjati jitwettqu sew u jittieħdu skond id-dispożizzjonijiet ta' din id-Deċiżjoni u tar-Regolament Finanzjarju.
   Artikolu 15
   Protezzjoni ta' l-interessi finanzjarji Komunitarji
   1.   Il-Kummissjoni għandha tiżgura li, meta azzjonijiet iffinanzjati taħt id-Deċiżjoni preżenti jiġu implimentati, l-interessi finanzjarji Komunitarji jkunu protetti bl-applikazzjoni ta' miżuri ta' prevenzjoni kontra l-frodi, korruzzjoni u kwalunkwe attività illegali oħra, permezz ta' kontrolli effettivi u permezz ta' l-irkupru ta' l-ammonti mħallsa mhux kif dovut u, jekk jiġu individwati irregolaritajiet, b'pieni effettivi, proporzjonati u dissważivi, skond ir-Regolamenti (KE, Euratom) Nru 2988/95, (Euratom, KE) Nru 2185/96, u (KE) Nru 1073/1999.
   2.   Għall-azzjonijiet Komunitarji ffinanzjati taħt din id-Deċiżjoni, ir-Regolament (KE, Euratom) Nru 2988/95 u r-Regolament (Euratom, KE) Nru 2185/96 għandhom japplikaw għal kwalunkwe ksur ta' dispożizzjoni tal-liġi Komunitarja, inkluż ksur ta' obbligu kuntrattwali stipulat abbażi tal-Programm, li jirriżulta minn att jew omissjoni minn operatur ekonomiku, li għandu, jew ikollu, l-effett li jippreġudika l-baġit ġenerali ta' l-Unjoni Ewropea jew il-baġits amministrati minnha b'nefqa mhux iġġustifikata.
   3.   Il-Kummissjoni għandha tiżgura li l-ammont ta' assistenza finanzjarja għal azzjoni jiġi mnaqqas, sospiż jew irkuprat, jekk issib irregolaritajiet, inkluż nuqqas ta' konformità mad-dispożizzjonijiet ta' din id-Deċiżjoni jew id-deċiżjoni individwali jew il-kuntratt jew il-ftehim li jagħtu l-appoġġ finanzjarju in kwistjoni, jew jekk jirriżulta li, mingħajr ma tkun intalbet l-approvazzjoni tal-Kummissjoni, l-azzjoni tkun għaddiet minn tibdil li jmur kontra n-natura jew il-kondizzjonijiet ta' implimentazzjoni tal-proġett.
   4.   Jekk il-limiti ta' żmien ma ġewx osservati jew jekk parti biss mill-assistenza finanzjarja allokata hija ġustifikata bil-progress li jkun sar bl-implimentazzjoni ta' l-azzjoni, il-Kummissjoni għandha tiżgura li l-benefiċjarju jiġi mitlub biex jissottometti osservazzjonijiet fi żmien perijodu speċifikat. Jekk il-benefiċjarju ma jagħtix tweġiba sodisfaċenti, il-Kummissjoni għandha tiżgura li l-appoġġ finanzjarju li jkun fadal jista' jiġi kkanċellat u ħlas lura ta' somom diġà mħallsa jiġi mitlub.
   5.   Il-Kummissjoni għandha tiżgura li kwalunkwe pagament imħallas mhux kif dovut għandu jitħallas lura lill-Kummissjoni. Għandhom jiżdiedu l-interessi ma' kwalunkwe somma mhux imħallsa lura f'waqtha taħt il-kondizzjonijiet stabbiliti mir-Regolament Finanzjarju.
   Artikolu 16
   Evalwazzjoni
   1.   Il-Programm għandu għandu jiġi mmonitorjat regolarment sabiex tkun segwita l-implimentazzjoni ta' l-attivitajiet imwettqa taħt il-Programm.
   2.   Il-Kummissjoni għandha tiżgura li jkun hemm evalwazzjoni regolari, indipendenti u esterna tal-Programm.
   3.   Il-Kummissjoni għandha tippreżenta lill-Parlament Ewropew u l-Kunsill:

               (a)

               preżentazzjoni annwali dwar l-implimentazzjoni tal-Programm;

               (b)

               rapport ta' evalwazzjoni interim dwar ir-riżultati miksuba u l-aspetti kwalitattivi u kwantitattivi ta' l-implimentazzjoni tal-Programm sa mhux aktar tard mill-31 ta' Marzu 2011;

               (ċ)

               Komunikazzjoni dwar il-kontinwazzjoni tal-Programm sa mhux aktar tard mit-30 ta' Awwissu 2012;

               (d)

               rapport ta' evalwazzjoni ex post sa mhux aktar tard mill-31 ta' Diċembru 2014.

         Artikolu 17
   Pubblikazzjoni ta' proġetti
   Kull sena, il-Kummissjoni għandha tippubblika l-lista ta' azzjonijiet iffinanzjati taħt il-Programm b'deskrizzjoni qasira ta' kull proġett.
   Artikolu 18
   Miżuri tranżitorji
   Din id-Deċiżjoni għandha, mill-1 ta' Jannar 2007, tissostitwixxi d-dispożizzjonijiet korrispondenti tad-Deċiżjoni2002/630/ĠAI.
   Azzjonijiet mibdija qabel il-31 ta' Diċembru 2006 skond id-Deċiżjoni 2002/630/ĠAI għandhom ikomplu jiġu irregolati, sat-tlestija tagħhom, minn dik id-Deċiżjoni. Il-Kumitat previst fl-Artikolu 7 għandu għalhekk jiġi ssostitwit minn dak previst fl-Artikolu 10 tad-Deċiżjoni preżenti.
   Artikolu 19
   Effett u applikazzjoni
   Din id-Deċiżjoni għandu jkollha effett fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.

   Hija għandha tapplika mill-1 ta' Jannar 2007.

      Magħmul fi Brussel, 12 ta' Frar 2007.

            Għall-Kunsill

            Il-President

         F.-W. STEINMEIER

      (1)  Opinjoni mogħtija fl-14 ta' Diċembru 2006 (għadha mhux pubblikata fil-ĠU).

      (2)  ĠU L 203, 1.8.2002, p. 5.

      (3)  ĠU L 248, 16.9.2002, p. 1. Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 357, 31.12.2002, p. 1. Regolament kif emendat l-aħħar bir-Regolament tal-Kummissjoni (KE, Euratom) Nru 1248/2006 (ĠU L 227, 19.8.2006, p. 3).

      (5)  ĠU L 312, 23.12.1995, p. 1.

      (6)  ĠU L 292, 15.11.1996, p. 2.

      (7)  ĠU L 136, 31.5.1999 p. 1.